Lifan-Z/Chinese-poetries-txt huggingface dataset:
眉山远地蜀川西，九穗嘉禾忽效祺。东极龙枝人莫睹，环丘玉粒世空知。中和积粹名方异，繁蔚呈祥事更奇。自可增封齐北里，岂将同颖比繁禧。
梓潼名郡蜀川东，忽秀佳莲绀宇中。袅袅修茎孤引绿，盈盈双蘂对分红。绛跗相倚凝新露，紫菂交垂向晚风。爰考瑞图观美应，柳州嘉产实难同。
紫馆成功属盛时，道迎金榜耀文思。沉沉殿翼弥增丽，矗矗圭棱尽中规。祗荐宝香清吹袅，下观飚御彩云随。群心仰止兴谣诵，永见千龄播缉熙。
崇丘紫馆集繁祯，躬勒璇题耀笔精。藻卫森沉登广路，彩云摇袅入层城。高侔曲密分都号，远法阳寥纪殿名。真祖览观鸿庆茂，寿山从此倍峥嵘。
少皥九秋当季月，成汤六祷动灵心。中宵甘澍均丰浸，尽日层云结远阴。销去骄阳为瑞重，招来嘉应感人深。侧身修道殊千古，仍叔焉能播德音。
太液冰销春水生，华林气暖暮烟横。忽闻甘澍中宵降，共庆丰年上瑞呈。拂地如丝笼北阙，映花疑雾霭南荣。原田脉起承甘润，自此嘉生永顺成。
鱼龙曼衍六街呈，金锁通宵启玉京。冉冉游尘生辇道，迟迟春箭入歌声。宝坊月皎龙灯淡，紫馆风微鹤焰平。宴罢南端天欲晓，回瞻河汉尚盈盈。
景阳钟尽唱邻鸡，十二都门报启扉。一带楼台擎落月，万家桃李待朝辉。宫槐烟暖莺犹睡，仙掌云寒露未晞。算是五侯偏称意，游春车马早如飞。
江北游人春未回，江南春色傍人来。茶经谷雨依稀绿，花接清明次第开。场上鬭鸡金作距，槛前妆鉴玉为台。六朝风物今何在，莫负流年酒百杯。
夹城烟淡草霏霏，晋俗相传禁火时。御苑梨繁花盛发，帝园桐嫩蘂初披。尘微蹴踘人将散，雨细秋千索半垂。游骑寻芳还鬬酒，九门谣诵乐重熙。
艳艶春风雨半收，少年疏诞称春游。将军雪散桥边市，骑省花开县外楼。草嫩玉堤藏堕珥，酒浓金盏滑歌喉。谁能借取瑶池马，乱踏红尘四百州。
玉琯葭灰昨夜吹，日华光暖向阳枝。东君乱点丹青笔，真宰忙挥造化椎。红日暗长人不觉，好花偷发蝶先知。后园无限桃兼李，留待新恩得意时。
泽国迢迢枕海涯，眼前归思乱如麻。清秋泉石无多地，残日楼台有几家。两岸早霜红橘柚，半汀残雨老蒹葭。明时不见投簪客，落尽西风紫菊花。
三峰森翠倚云棱，凝睇烟萝最上层。八水乱分秦帝国，四关空锁汉皇陵。仙羊未起眠春草，塞马初归放紫藤。堪惜圣朝无傲吏，夜来风月属闲僧。
面临漳水势凌霞，却倚重城十万家。当槛晓云生鹤岭，拂阶残雨下龙沙。辞人高宴文皆在，帝子欢游事未賖。好是良宵金鼓动，阑干牛斗逼檐斜。
六朝云物更风流，澹澹烟藏古寺楼。敌国漫轻江似带，史臣能视橘为侯。荒台有鹿姑苏晚，坏阁无香建业秋。到了贤明出中土，莫夸歌舞霸南州。
虎踞龙盘委薜萝，台城春雨长寒莎。梁家不觉市朝改，萧寺只闻钟磬多。云树暮堤攅剑戟，风篁虚谷转笙歌。须知王气随明主，不据金陵又若何。
渡口人疏黯翠烟，登临犹喜夕阳天。残云右倚江都树，远水南回建业船。山引乱猿嗥古寺，电驱甘雨过闲田。季鹰死后无归客，江上鲈鱼不直钱。
流年难驻且从容，莫厌多情事万重。深院晚因留客锁，小栏春为惜花封。家山久驻偷归梦，庭桧清含入夜钟。更有薄游长记得，翠钿遗处绿阴浓。
露盘金索出危岑，风卷惊尘扑翠林。五夜清场严佛事，一犁甘澍慰民心。圣君旰食忧应减，守吏斋诚祷更深。泛灔洛川皆帝力，好浮青鲤瑞烟寻。
醮罢层霄鹤吹分，夜坛香火镂真文。羽人月笔封瑶检，使者星驰下绛云。蘂简荐诚川后耸，金龙传信洞天闻。再三鹊尾添檀炷，为祝虚心佑圣君。
洞口垂杨拂地垂，年来期约又依违。红桃不解留人住，白鹤何曾觅信归。雉扇对开春寂寂，绣衣双卷雨霏霏。无言尽日云边立，不许霓裳按羽衣。
柳带分阴接殿基，笙歌还拥翠华归。前宫晓赭匀妆脸，别馆春红晒舞衣。槐影对笼苔点细，桐花西倚夕阳稀。夜来梦上檀香阁，犹映珠帘避贵妃。
水馆凄清天一涯，喜逢仙盖驻灵芝。烟霞初散海中会，风雨忽来江上期。琴轸玉寒弹宿露，酒卮金暖对朝曦。圯桥书在如相授，不独留侯是帝师。
世机无路恼天真，心地逍遥万象新。久戍金河归塞客，却浮鲸海到家人。静封药灶移文火，闲看花阴上舞茵。应笑公侯方内热，六街奔走利名尘。
六朝台榭好山川，丞相遥分造化权。两府规模遵故事，二南风什听新篇。平反庶狱棠庐外，约束诸侯玉帐前。莫讶依依恋行色，寿藩书命最多年。
梓泽芝田尊帝里，玉符金钥委台司。家传旧节居连帅，史作新书赞父师。留府櫜鞬分骑引，都门圭组鬬班辞。共惊河洛初开奥，一日龙光四海知。
秋树参差堕叶红，剖符还过故乡东。星分北陆龟蛇内，位应哀乌太紫中。亭传宛如行部日，冠缨犹带触邪风。寒泉岂是无人塞，应待君侯立事功。
画船椎鼓忽东浮，留幕宾从候舳舻。宫里铜鱼勘门钥，府中银兔合军符。鸣驺苑路人千骑，送客河桥酒百壶。莫为文章还自苦，骛池龙岫且游娱。
锦衣骢马好还家，大别山边汉水斜。霜简位高增意气，金章恩重有光华。几程蛮徼云藏驿，一棹荆江月照沙。多少朝簪鬓成雪，愿君休访楚山茶。
屈草联芳映法冠，亭亭风度耸朝端。一麾出守秦城近，千里班春汉诏寛。引道画旗迎马重，褰帷霜简照人寒。都门回首多离绪，宝瑟凄风别酒阑。
香案当衙拜凤书，使君旌节下姑苏。宾朋唱和诗千首，耆幼扶携酒百壶。野树遮藏过建业，乱山迎送出江都。西风不得同归去，红藕花边望舳舻。
蠲疴妙剂分黄阁，驻景仙山奉紫闱。太秀山川须长价，少微星宿已增辉。幅巾不被尘缨䌸，别笈唯封赐药归。唳鹤鸣猿好相候，利名无染世还稀。
朝曦轻抺柳梢长，歌彻邮亭饬去装。鹑首右瞻秦分野，虎牢西入汉关防。温泉雨霁离宫碧，麟畤沙惊塞日黄。如访平戎最长策，不徒鞭马为诗忙。
广陵江口柳疏疏，自领笙歌上舳舻。一片晓山迎越绝，数程春水背姑苏。莲供晚果蜂房细，鲙市朝餐线缕麤。他日功成待相访，谢家烟月借人无。
五里亭前一送君，碧油红斾驻清尘。半轩晚日淮西路，数拍离歌江上春。杜宇有情移别树，野花无主傍行人。男儿多少酬恩地，不欲东风泪满巾。
台司金印护诸侯，冲气均和耐素秋。户牖旧谋方倚重，莬裘前计合迟留。岂同少傅轻辞汉，况有维师永佐周。秉烛家园且行乐，即应重起济川舟。
浓淡晴霞泛夕阳，重重烟蔼护流芳。花残远渡晓风急，路入层云春梦长。结蕙翠光留蝶舞，含桃红实驻莺尝。可怜得意文章客，扈跸西园月桂香。
昔帝先贤迹未消，森沉台殿锁嶕峣。新莲照水香空在，旧辇生尘翠已凋。夹道古藤看翳日，过谿苍藓半侵桥。远公前意无人会，空对清风望寂寥。
山当庐阜五峰边，地占侯谿好习禅。杳蔼峰峦云蔽日，参差楼殿瓦生烟。僧房宿鸟栖帘外，客馆鸣泉过枕前。但可登临闲访古，西来无法与人传。
万条银烛间灵旗，一片清香匝玉墀。羽帐星辰来不觉，仙坛冠帔立多时。红桃裛露风初细，白鹤迎云月渐迟。试托东皇问萧史，凤箫应许借人吹。
清净无营即自由，神仙何必待人求。秦皇多诈死犹讳，汉武穷兵老未休。巨费漫悲徐市药，怪书空验少翁牛。须知方寸真元意，不在层城十二楼。
丹壁排空叠彩虹，上真应此驻灵踪。烟沉晓日明孤顶，云破余霞出半峰。岩下法师曾伏虎，洞中仙客屡投龙。他年翠盖东巡狩，玉牒终须受大封。
楼压荒城见远村，倚阑衣袂拂苔纹。猿啼晓树枝枝雨，僧下秋山级级云。招客酒旗临岸挂，灌田溪水凿渠分。洞中应有神仙窟，缭乱红霞出紫氛。
吴上江上客亭幽，地占姑苏最上游。万顷重湖朝夕浪，几声残橹往来舟。凉生领袖苹风晚，冷射杯盘桂魄秋。东道正闲时倒屣，笙歌谁惜一迟留。
独临朱槛爱平波，安稳归舟两两过。数岛云霞栽橘社，一汀烟月采菱歌。湖心日定施青黛，砌下风恬展碧罗。好写仙源槎阁主，便教从此上银河。
宦情文思竞阑珊，利户名枢莫我关。无可奈何新白发，不如归去旧青山。须知百岁都为梦，未信千金买得闲。珍重樽中贤圣酒，非因风月亦开颜。
浪兀孤舟一叶轻，香山登步觉神清。几多怪石全胜画，大半奇花不识名。猿狖尽当吟里见，烟霞祇向眼前生。官身未约重来此，酒满螺杯月正明。
浩荡长流浪拍天，貔貅十万坐楼船。年年春满江南岸，夜夜风传塞北烟。中界灵祇藏水府，六朝废寝落山边。秋来留得唐时月，捉月今谁是谪仙。
吴山紫翠倚晴空，潘令风流向此中。雨饱公田方稼稔，春生香径杂葩红。彩舻衔尾凌波驶，頳鲤骈头荐俎丰。玉季情深重暌索，南云延脰接飞鸿。
平生有志惜分阴，经济功夫着力深。一日高飞成远举，几回怀古作豪吟。春风频梦丹墀月，夏日长思玉馆琴。天下弦歌声已旧，化成都只在公心。
湖边景物属秋天，楼上风光似去年。仙侣缑生留福地，湘娥帝子寄哀弦。云门自统轩台外，木叶偏飞楚客前。极目江山何处是，一帆万里信归船。
百里凄清古县城，阮郎陶令自相应。非无柳影含彭泽，别有花光胜武陵。闲醉想同莎外石，冷吟知共夜深灯。红尘未得寻高兴，心过青山第几层。
锦里花中色最奇，妖娆天赋本来稀。绮霞忽照迷红障，縠露轻笼设翠帏。繁朵有情妆媚景，纤枝无力带残晖。好将绣向罗裙上，永作香闺楚楚衣。
雪中问法传宗印，日暮裁诗变楚骚。香积诸天修净供，蒲葺三殿赐新袍。夜禅锡驻青鸳刹，晓渡杯陵白露涛。参罢虚堂惟宴坐，风松露桂海蟾高。
七十二鳞波底镌，一衔蓂草一衔莲。出来非共贪芳饵，奏去因同报稔年。方客远书徒自得，牧人嘉梦合相先。前知上瑞宜频见，帝念民饥刺史贤。
封疆莫叹极西陲，景物尤堪著咏思。亭台处处垂杨影，街巷家家小酒旗。旧同吴楚分梅艳，新比戎泸有荔枝。凿井咸泉通海脉，靠山公署映江涯。
故侯幽隐直城东，草树扶疏一亩宫。曾珥貂珰为近侍，却纡绦褐作闲翁。高吟拥鼻诗怀壮，雅论持衡道气充。厌尽繁华天上乐，始将踪迹学冥鸿。
攀萝蹑石落崔嵬，千万峰中梵室开。僧向半空为世界，眼看平地起风雷。猿偷晓果升松去，竹逗清流入槛来。旬月经游殊不厌，欲归回首更迟回。
危峰屹立长江上，势折华胥限百蛮。鳌背孤撑青玉柱，斗杓斜插翠云鬟。月生西海初三夜，潮到东吴第一关。安得扁舟多载酒，放歌击楫浪花间。
雷海谭音出世雄，台岩香社冠禅丛。红炉点雪灵机密，翠径斑苔道步通。珠水滤罗晨漱净，豉莼萦箸午斋丰。当帆已应王臣供，金地天龙绕旧宫。
五色琉璃白昼寒，当年佛脚万旃檀。藕丝织出三衣妙，贝叶经传一偈难。夜看圣灯红菡萏，晓惊飞石碧琅玕。更闻鹦鹉因缘塔，八十山僧试说看。
公余连骑赏芳妍，柳重花明祓禊天。丝竹绕堤浮舴艋，绮罗照水戏秋千。回头景物才三月，屈指光阴又一年。台旆行春暂均逸，凤凰池暖正思贤。
海外移根灼灼奇，风情闲丽比应稀。晶莹宝萼排珠琲，旖旎芳丛簇绣帷。繁极只愁随暮雨，飘多何计驻春晖。浣花溪上年年意，露湿烟霞拂客衣。
政报公余称雅怀，两城烟树尽楼台。波通龙口春戏盛，云入山门晓望开。园馆有诗书命笔，海邦无寇破蛮才。当时不俟交符印，恨失岚亭展宴罍。
初到营陵春始回，泱泱风物接梧台。鱼盐利重通阛盛，筝瑟声和宴席开。天际肤云连岱色，海中灵药慕仙才。早知未许身闲去，悔舍尧田石涧来。
长天杳杳道冥冥，一士孤风达至精。云若有心应有着，鱼缘轻饵是轻生。何人楚泽三年放，此地家滩七里清。应宿将臣皆列士，未将烟水博功名。
香炉峰下宅天官，三界方知可往还。白石眼前分世路，紫云头上接天班。沧溟岂隔毫芒内，忆劫皆归瞬息间。但得心源到真境，凌虚鸾鹤会跻攀。
伞峰一片崎危石，枕在青冥绝壁间。人作盐梅资世济，迹留岩岫与云闲。露盘高出长年殿，羽盖斜临宛委山。藐矣诸孙愧前躅，但开三径掩柴关。
削断龙门剑力闲，遗祠终古鉴湖边。昆墟到海曾穷地，石穴藏书不记年。春色门墙花滴雨，晓光台殿水浮烟。涂山万国梯航集，告禅灵坛岂偶然。
卧龙山脚寒岩底，沮洳泥涂不记年。疏引一朝逢智匠，坐令咫尺变璇渊。待时藏用怀灵德，济物施功假世贤。留作越人歌咏事，召棠阴下酌贪泉。
建中天子寄弥纶，筑隐商岩旧叶存。麟笑有文藏册府，驷车流庆属衡门。金绳宝构新空界，剑树真游接古原。藐矣诸孙愧前躅，脱身仍谢北山猿。
何意滔天苦作威，狂驱海若走冯夷。因看平地波翻起，知是沧浪鼎沸时。初似长平万瓦震，忽如圆峤六鳌移。直应待得澄如练，会有安流往济时。
半生漂落江湖外，此日登楼花正开。丹灶依然沈涧水，珠帘空自挂瑶台。昔年道士何时去，前度游人今又来。点检洞门题咏处，几多墨迹篆苍苔。
白云无赖帝乡遥，汉苑谁人奏洞箫。多难未应歌鳯鸟，薄才犹可赋鹪鹩。瓢思颜子心还乐，琴遇钟君恨即销。但使斯文天未丧，涧松何必怨山苗。
太平燕赵许闲游，三十从知壮士羞。敢话诗书为上将，犹怜仁义对诸侯。子房帷幄方无事，李牧耕桑合有秋。民得袴襦兵得帅，御戎何必问严尤。
万石君贤再出麾，犹龙川上五歌时。九重执宪清规在，十镇分忧白髪知。环禁申威星拱极，铃斋舒啸月侵帷。金台下客思何报，愿上中和乐职诗。
丑石危松半绿萝，函关真相玉嵯峨。谁言仙道求难至，自愧阴功积未多。渺渺云霞开绛节，雝雝鸾鳯答空歌。几时身退琼坛畔，荣利匆匆奈老何。
分携俱是佐高牙，两地光尘自等差。荣事日趋丞相府，道情时过老君家。双鸿得侣知风便，一鹤思鸣对露华。早晚相将云汉外，重为龙友免天涯。
刑措东南始诏回，重分邦计命钦哉。于公已积充闾庆，萧相还施富国才。十郡甘棠歌未歇，一方流马路初开。启心知有嘉谟在，足乱云霓忆帝台。
南宫曾荐牧之文，失足徒劳忽十春。天上云龙期际会，山中猿鹤愧因循。无功岂不孤黄石，有道何堪忆紫莼。少壮由来须努力，篆铭钟鼎古何人。
卑栖曾未托椅梧，敢议雄心万里途。蒙叟自当齐黒白，子牟何必怨江湖。秋天响亮频闻鹤，夜海朣胧每见珠。一醉一吟疏懒甚，溪人能信解嘲无。
秋风海上忆神交，江外书来慰寂寥。松柏旧心当化石，埙篪新韵似闻韶。须期管鲍垂千古，不学张陈负一朝。三复荆州无限意，王孙芳草路遥遥。
海涯牢落若为怀，惟子相过未忍回。劲草不随风偃去，孤桐何意鳯飞来。樽藏金醴迟迟进，匣锁云和特特开。万古功名有天命，浩然携手上春台。
谢家风雅若为酬，散吏方耽海上游。疏懒几忘传笔梦，寂寥仍有负薪忧。欲歌兰雪归真隐，敢向簪轩竞急流。如共茂先瞻气象，莫言神物在南州。
名动公卿四十秋，相逢仍作旅人游。青山欲买难开口，白髪思归易满头。厌入市廛如海燕，可堪云水属江鸥。故乡知己方都督，千树春浓种橘休。
山中宰相下岩扃，静接游人笑傲行。碧嶂浅深骄晚翠，白云舒卷看春晴。烟潭共爱鱼方乐，樵爨谁欺雁不鸣。莫道隐君同德少，樽前长揖圣贤清。
闲约诸公扣隐扃，江天风雨忽飘零。方怜春满王孙草，可忍云遮处士星。蕙帐未容登末席，兰舟无赖寄前汀。湖山早晚逢晴霁，重待寻仙入翠屏。
偶缘疏拙得天真，岂问前途屈与伸。车马纵能欺倦客，江山犹可助骚人。懒如叔夜书盈几，狂似渊明酒满巾。况有南窗姬易在，此心那更起纤尘。
河光岳色过秦关，英气飘飘酒满颜。贾谊书成动西汉，谢安人笑起东山。亨途去觉云天近，旧隐回思水石闲。此道圣朝如不坠，疏封宜在立谭间。
一麾轻去奉兰羞，共惜清贤岂易求。筮易暗惊鸣鹤远，赋诗深望白驹留。古来经纬心皆晓，闲处光阴髪半秋。长孺之才同吏隐，相寛频上海边楼。
孰敢先怀富贵图，良时须惜几嗟吁。众心可致巍巍主，上意思平两两符。不称内朝裨耳目，多惭外补救皮肤。子陵滩畔观渔钓，无限残阳媚绿蒲。
千峰秀处白云骄，吏隐云边岂待招。数仞堂高谁富贵，一枝巢隐自逍遥。杯中好物闲宜进，林下幽人静可邀。莫道官清无岁计，满山芝术长灵苖。
姑苏从古号繁华，却恋岩边与水涯。重入白云寻钓濑，更随明月宿诗家。山人惊戴乌纱出，溪女笑偎红杏遮。来蚤又抛泉石去，范茫荣利一吁嗟。
古来兴废一愁人，白髪僧归掩寺门。越相烟波空去雁，吴王宫阙半啼猿。春风似旧花犹笑，往事多遗石不言。唯有延陵逃遁去，清名高节满乾坤。
二十年前已定交，而今鹏鷃各逍遥。但能贾傅亲前席，何必萧生意本朝。直节羡君如指佞，孤根怜我异凌霄。莫将富贵移平昔，彼此清心髪半凋。
吴门歉岁减繁华，萧索专城未足夸。柳色向秋迎使馆，水声终夜救田车。丘山在负思朝寄，毫髪经心愧道家。不似桐庐人事少，子陵台畔乐无涯。
圣君贤相正弥纶，谏诤臣微敢徇身。但得葵心长向日，何妨骛足未离尘。岂辞云水三千里，犹济疮痍十万民。宴坐黄堂愧无限，陇头元是带经人。
华亭孤立病时身，终日徘徊尚海滨。露掌思高还警夜，芝田音断欲伤春。千年灵气何求药，八变奇姿已过人。莫厌在阴犹寡和，九皋非晚见精神。
亭亭百尺栋梁身，寂寞云根与涧滨。寒冒雪霜宁是病，静期风月不须春。萧萧远韵和于乐，密密清阴意在人。高节直心时勿伐，千秋为石迺知神。
三出专城鬓似丝，斋中萧洒过禅师。近疏歌酒缘多病，不负云山赖有诗。半雨黄花秋赏健，一江明月夜归迟。世间荣辱何须道，塞上衰翁也自知。
寒苦同登甲乙科，天涯相对合如何。心存阙下还忧畏，身在樽前且笑歌。闲上碧江游画鹢，醉留红袖舞鸣鼍。与君今日真良会，自信麤官乐事多。
再贬鄱川信不才，子规相爱劝归来。客心但感江山助，天意难期日月回。白雪孤琴弥冷淡，浮云双阙自崔嵬。南方岁宴犹能乐，醉尽黄花见早梅。
五老闲游倚舳舻，碧梯岚迳好程途。云开瀑影千门挂，雨过松黄十里铺。客爱往来何所得，僧言荣辱此间无。从今愈识逍遥旨，一听升沉造化𬬻。
丹阳太守意何如，先谒茅卿始下车。展节事君三黜后，收心奉道五旬初。偶寻灵草逢芝圃，欲扣真关借玉书。不更从人问通塞，天教吏隐接山居。
老来难得旧交游，莫叹樽前两鬓秋。少日苦辛名共立，晚年恬退语相投。龚黄政事聊牵强，元白邻封且唱酬。附郭田园能置否，与君乘健早归休。
出处曾无致主功，南阳为守地犹雄。醉醒往日惭渔父，得失今朝贺塞翁。七里河边归带月，百花洲上啸生风。卧龙乡曲多贤达，愿预逍遥九老中。
滥登清显遇公朝，岂有才谋可致尧。拙守自惭成木强，宦游谁叹仅蓬飘。醉来多谢提壶劝，归去宁烦杜宇招。好乐当年开口笑，此心无事愧重霄。
南豳日日接英标，公外追随岂待招。恶劝酒时图共醉，痛赢棋处肯相饶。一抛言笑如何遣，频得音书似不遥。独上西楼为君久，满城明月会云销。
南阳偃息养衰颜，天暖风和近楚关。欲少祸时当止足，得无权处始安闲。心怜好鸟来幽院，目送微云过别山。此景此情聊自慰，是非何极任循环。
交亲莫笑出麾频，不任纤机只任真。远护玉关犹竭力，入陪金铉敢周身。素心直拟圭无玷，晚节当如竹有筠。道本逍遥惟所适，吾生何用蠖求伸。
万里承平尧舜风，使君尺素半空空。庭中无事吏归早，野外有歌民意丰。石鼎鬭茶浮乳白，海螺行酒灎波红。宴堂未尽嘉宾兴，移下秋光月色中。
列宿専城且自娱，清名善最即前途。江山乐国诚难会，风月诗家的不辜。未必晚成输早达，好将高笑代长吁。公余更励经邦业，思为清朝赞禹谟。
三十余年交旧心，相逢那复议升沉。卑飞尘土味诚薄，达宦风波忧更深。自古荣华浑一梦，即时欢笑敌千金。追陪未久还离索，早晚轩车重见寻。
太原兵重压强胡，莫对秋风忆鲙鲈。万里天声扬紫塞，十年人望在黄枢。定应松柏心无改，自信云龙道不孤。应笑病夫何所补，独能安坐养桑榆。
三提相印代天工，邓国归来耀本封。此日神仙丁令鹤，几年霖雨武侯龙。酬恩定得祠黄石，谈道须期会赤松。莫虑故乡陵谷变，武当依旧碧重重。
鳯池三入冠台躔，致了升平一品闲。白傅歌诗传海外，晋公桃李满人间。上都云远经时别，故国春浓几度还。太史占天应有奏，寿星光彩近南山。
故人为使富天才，相与抽毫赋早梅。气艳未劳横玉笛，风光先合倒金罍。陇头欲寄交情远，林下初逢病眼开。必若和羮有遗味，花王应亦命公台。
芳洲名冠古南都，最惜尘埃一点无。楼阁春深来海燕，池塘人静下仙凫。花情柳意凭谁问，月彩波光岂易图。汉上山公发新咏，许昌何必诧申湖。
曩由清举玉宸知，今觉光荣冠一时。曾入黄扉陪国论，重求绛帐就师资。谈文讲道浑无倦，养浩存真绝不衰。独愧铸颜恩未报，捧觞为寿献声诗。
江干往往腊不雪，今喜纷纷才孟冬。乃知王泽寖及远，益明天意先在农。有年预可慰四海，大瑞且当闻九重。况此湖山满清思，与君交唱若为慵。
钱唐作守不为轻，况是全家住翠屏。名品久参卿士月，部封全属斗牛星。仁君未报头先白，故老相看眼倍青。最爱湖山清绝处，晚来云破雨初停。
西湖载客恣游从，湖上参差半佛宫。回顾隙驹曾不息，沉思樽酒可教空。层台累榭皆清旷，万户千门尽郁葱。向此行春无限乐，却惭何道继文翁。
东南为守慰衰颜，忧事浑祛乐事还。鼓吹夜归湖上月，楼台晴望海中山。奋飞每羡冥鸿远，驰骋那惭老骥闲。此日共君方偃息，是非荣辱任循环。
鹤禁兰宫达了身，高居南阙重为邻。西园冠盖时时会，北海樽罍日日亲。共弃荣华抛世态，同归清静复天真。一如刘白东都下，更得裴公作主人。
虽叨世契与邻藩，东道瞻风御史尊。郑馆昔时延下客，于家今日见高门。我居方面荣为惧，君向台端直且温。彼此中怀蕴金石，不须销黯动离魂。
新诗遗鹤指真经，对此仙标讵敢轻。万里华亭思去伴，千年辽海识归程。鸡群与处曾非辱，鹏路将翔孰谓荣。独爱九皋嘹唳好，声声天地谓之清。
玉皇近侍请修真，赐得南山十里云。樽有圣贤聊自慰，鼎多龙虎复谁分。谢家山色朝晡见，陶隐松风寤寐闻。万物已齐无一事，独醒惟笑众醺醺。
要路抛来自寡尤，高怀卷去白云收。玉缘秘宝须藏密，兰为奇香却在幽。仙骨岂曾移静节，帝心终是竭嘉猷。红霞绿竹忘机地，未免天家下诏求。
汉陂高兴自飘飘，何必天台渡石桥。潭上药灵多饵菊，林间诗逸半书蕉。勤歌兰珮招逋隐，懒事尘缨逐宷僚。客有赤松盟约在，异时猿鹤不相辽。
瑶坛日月静中长，诗思时时逸谢塘。神枕自成仙岛梦，朝衣犹有御炉香。三元秘简侵星奏，五岭灵芽待雪尝。金阙九重留不住，高风何处是严光。
门外烟岚紫阁横，九衢风土更何情。篱边醉傲渊明饮，陇上歌随桀溺耕。三乐放怀千古重，万钟回首一毫轻。鹏鹪共适逍遥理，谁复人间问不平。
欲赋前贤九日诗，茱萸相鬭一枝枝。可怜宋玉情无限，争似陶潜醉不知。绿鬓爱随风景变，黄华能与岁寒期。登高迥处狂多少，笑杀襄阳拍手儿。
都督再临横海镇，集仙遥辍内朝班。清风又振东南美，好梦多亲咫尺颜。坐啸楼台凌皓月，行春鼓吹入青山。太平天子尊耆旧，八十王祥未赐闲。
云坛共上百神清，碧坞红霞相照明。幽草欲迷丹井处，乱峰依旧白云生。亭亭翠纛高杉矗，险险狂雷落石轰。待得九霄鸾鹤驭，玉书应改地仙名。
天涯彼此勿冲冲，内乐何须位更崇。白发监州身各健，青山绕郭景多同。日高窗外眠方起，月到樽前宴未终。况在江南佳丽地，重阳犹见牡丹红。
番国英豪富鲁儒，同时举送起乡闾。文章耻学扬雄赋，议论羞谈贾谊书。喜得明珠三十六，恨遗壮士二千余。送君直上青霄去，行看归乘驷马车。
骀荡青郊祓禊辰，东池冠盖集嘉宾。逍遥共入华胥国，绰约谁逢洛浦神。展障露花长乐际，袍敧烟草曲江滨。遥知台旆行春暇，起作元钧辅弼人。
下雪窦游上雪窦，过云峰后望云峰。如趋仙府经三岛，似入天门彻九重。无日不飞丹洞鹤，有时忽起隐潭龙。只应奉诏西归去，此境何由得再逢。
由余入秦毁诗书，意在兵强黔首愚。弊极煨烬几无余，高齐风俗元自殊。岂料乃喜知卷舒，况复是正丛冠裾。公言所贬固不虚，我独谓其胜由余。
风霜千里未归身，古迹迟留外俗群。月到天心当刹见，涛分山脊在楼闻。倚吟老树栖沙鸟，寄卧虚岩贮海云。唯恐雪晴行兴动，迢迢楚路与吴分。
积水涵虚上下清，几家门静岩痕平。浮萍破处见山影，小艇归时闻棹声。入郭僧寻尘里去，过桥人似鉴中行。已凭暂雨添秋色，莫放修林碍月生。
丞相高斋半草莱，旧时风月满亭台。地从日月生时见，眼到江山尽处回。三国是非春梦断，六朝城阙野花开。心随潮水漫漫去，流遍烟邨半日来。
春后银鱼霜后鲈，远人曾到合思吴。欲图江色不上笔，静觅鸟声深在芦。落日未昏闻市散，青天都净见山孤。桥南水涨虹垂影，清夜澄光照太湖。
醉翁家有醉眠亭，为爱江堤乱草春。不听耳边啼鸟唤，任教风外杂花零。欲酣未必过此舍，乐甚应宜造大庭。五柳北窗知此趣，三闾南儗漫孤醒。
新火飞烟上柳梢，天供好景助诗豪。江湖一处逢嘉月，溟海同时得巨鳌。白水更随春雨长，青云不及画楼高。千桡插羽鼙声动，十里惊雷夺暮涛。
飞飞画檝绕花洲，霁雨浮花出岸流。谁广金明为水战，自来银汉有霓舟。行从使节春尤盛，住买吴山老未由。人迟归轩香接路，一分新月管弦楼。
清歌曲曲酒巡巡，一举金蕉五十分。山影与天都在水，风光为月不留云。节回路口千门待，乐过湖心四岸闻。莫笑闲官奉欢席，自来蒿艾近兰薰。
铃索声闲按牒稀，怯寒肌骨望春晖。凝云垂地雪欲下，高树无风叶自飞。水落浅沙鱼队聚，草枯幽陇鹿群归。安人不信彤襜贵，上相还家是锦衣。
裴李门头车马盛，斗杓临晓欲东回。天真都说妆前好，春色偷从夜半来。园里花枝灯树合，月中人影鉴奁开。诗家无自矜吟笔，不惜铅华不用催。
池上飞桥亭外山，野禽偷静上钩栏。晚花露重香偏细，春女衣轻体尚寒。曲水略殊今日事，南湖曾奉昔人欢。郡图可许增新致，几处模传画样看。
射艺功多暮未疲，欲将庭火继西晖。弦声应手裂竹响，旗影翻风戏鸟飞。竟日中支矜互胜，傍人如堵见终稀。不知双烛沙河上，谁得牛心一割归。
书仙十阁壮儒宫，灵越山川宝势雄。岫柏亚香侵几席，岩花回影入帘栊。千秋碧锁东南竹，一水清含旦暮风。文酒雅宜频䜩集，谢家兰玉有新丛。
藐姑容化现阴馆，句漏砂封六乙泥。五练夜穷青玉枕，七明晨采碧云梯。冠霞高扡浮丘袂，握体深藏鬼谷奚。知有山西驻龄药，何妨相赠一刀圭。
槿户茅斋雅自便，京华风味入新年。楼台冷落收灯夜，门巷萧条扫雪天。病酒不闻花外漏，放朝仍得日高眠。何妨静习闲中趣，欲问林僧结净缘。
宝毂香轮不再逢，峡云巫雨杳无踪。梨花院落溶溶月，柳絮池塘淡淡风。几日寂寥伤酒后，一番萧索禁烟中。鱼书欲寄无由达，水远山长处处同。
绛河星斗夜阑干，禁署沈沈闭九关。上帝册书群玉府，仙人宫阙巨鳌山。凉蟾影度秋阴薄，促漏声来夜唱闲。拥鼻吟多欲愁绝，严钟凄断树鸟还。
莲勺移家近七迁，鲁儒章句世相传。关中沃坏通泾渭，堂上繁声逐管弦。身服儒衣同蔡义，日将卮酒对彭宣。高坟丈五阳陵外，千古朱云气凛然。
元巳清明例未开，小园幽径独徘徊。春寒不定斑斑雨，宿醉难禁滟滟杯。无可奈何花落去，似曾相识燕归来。游梁赋客多风味，莫惜青钱万选才。
昔年权暂领军城，静爱仙山咏过春。天下云车曾祖驾，城中鳌海几生尘。明知绿髪升真籍，堪笑苍颜预宪臣。我若粗成忠国事，赤松曾羡汉廷人。
轻盈千结乱樱丛，占得年芳近碧栊。逐处间匀高下萼，几番分破浅深红。烟晴始觉香缨绽，日极犹疑蜡蒂融。数夕朱栏未飘落，再三珍重石尤风。
人正肇届时多祜，凤历惟新景载阳。双阙布和云气郁，千门献寿玉声长。东风入律三边静，北斗回春万物芳。朝暇肃诚颁睿藻，搢绅交抃捧尧章。
一叶春王拆瑞筇，八斋西省夕香浓。多年不宿金闺署，半夜再闻长乐钟。却展旧编探史汉，更惭高步接夔龙。十思三省无荒豫，千载亨辰岂易逢。
千门初曙彻星河，飒洒貂裘润玉珂。向兽樽前飞絮早，景阳钟后落梅多。无声暗重琼林彩，有意微藏璧沼波。三殿端辰得嘉瑞，不须庭燎夜如何。
阴阳自协璇玑远，和煦潜随缇管升。十二紫关鱼籥启，九重晓阙绛烟凝。芳华稍变青门柳，寒冻微消北陆冰。宸藻下颁羲日丽，八纮民庶保年登。
兰灯照夕开南阙，星弁飞楼拱北辰。在镐正逢全盛日，祝尧皆是太平人。流风舞妙翻成字，积雪歌长迥绕尘。鸾鹊宝函颁睿什，明良赓载想同伦。
诘旦雕舆下桂宫，盛时为乐与民同。三千世界笙歌里，十二都城锦绣中。行漏不能分昼夜，游人无复辨西东。归来更坐嶕峣阙，万乐铮𫓩密炬红。
天官考历占元日，浃宇祈农协盛时。芟柞尚传周室颂，枌榆仍秩汉家祠。三农普遂耕耘乐，万象均承雨露滋。推策授人敷景化，穰穰喜贶亿年期。
谢墅林亭汴水滨，偶携佳客共寻春。看花纵拟思君子，对竹何曾问主人。促席正逢羲日缓，酡颜仍有郢醪醇。朝中九列无闲暇，愿作新诗赠季伦。
百子池深涨绿苔，九光灯迥绿浮埃。天孙宝驾何年驻，阿母飚轮此夜来。空外粉筵和露湿，静中珠幌彻明开。秋河不断长相望，岂独人间事可哀。
广寒仙署惬心期，秋半梧台木叶稀。有客正吟星北共，何人重赋鹊南飞。光含绮席传三雅，影逗兰房撤九微。趋府逸才过鲍掾，不辞终夕赏清晖。
散插黄花两佩萸，粉𫗴蓬饵釂觞初。清歌咽后云生袂，妙舞翻时雪满裾。上客采香逢木密，佳人投钓得王余。秋光屈指犹三七，莫向宾朋绮宴疏。
凤阙千门制不奢，上公精意在朝家。重阳蜜饵承班诏，西苑璆樽辍泛花。萧相未央功已半，汉皇宣室宴非赊。由来位极妨行乐，目断黄垆酒旆斜。
十二重环閟洞房，愔愔危树俯回塘。风迷戏蝶闲无绪，露裛幽花冷自香。绮席醉吟销桂酌，玉台愁作涩银簧。梅青麦绿江城路，更与登高望楚乡。
点滴行云覆苑墙，飘萧微影度回塘。秦声未觉朱弦润，楚梦先知薤叶凉。野水有波增澹碧，霜林无韵湿疏黄。萤稀燕寂高窗暮，正是西风玉漏长。
江南藩郡古宣城，碧落神仙拥使旌。津吏戒船东下稳，悬僚负弩昼归荣。江山谢守高吟地，风月朱公故里情。曾预汉庭三独坐，府中谁敢伴飞觥。
三陟槐庭二将坛，册书文武载勋贤。辞荣尚峻经邦秩，养素方临钓渭年。清会别开金谷墅，新吟多杂蕊珠篇。惊姜今日增华耀，海内簪绅共祝延。
道明回诏乐清闲，便向中朝脱冕冠。百日秉枢登相府，千年青史表旌标。泰运正隆嫌气热，乾纲初整畏冰寒。逍遥唱和多高致，仪象霜风俾后看。
洞仙遗下石棋盘，人到壶天静处看。十九路谁弹黑界，几千年自带云寒。面平可足流星势，尘净元无旧藓瘢。干雹声中闻子响，不知还许采樵观。
仲子幽居杳蔼间，回环十亩尽林峦。游鱼倒溯清泉急，乳雉惊飞夕烧干。系马短亭乘草茁，携壶芳榭值梅酸。浮生莫道今如昨，曷月朋簪争此欢。
水有支流树有孙，重重门巷挂朱轩。三君雅望标人杰，千里澄波隔世喧。西对户庭徐孺宅，北传钟梵给孤园。欲知嗣续无穷胜，两两荣归汉使轓。
台岭分灯契上机，政庭传教及禅扉。供开蒲馔持盂至，梦忆霞标振策归。吟砚自澄晨磬彻，经窗闲掩夕香微。袍纹迥夺岩芝色，猊座人天喜重围。
梧楸初谢楚天凉，亲见腰间换印囊。渔浦雾浓沈叠鼓，湓江风急下危樯。帝城云表瞻龙首，故国星边认剑光。退食斋中多燕喜，暖泉春酿泛瑶觞。
伯起雄豪世莫偕，官高禄重富于财。田从汶上天生出，堂自明州地架来。十只画船风破浪，两行红粉夜传杯。自怜憔悴东邻叟，草舍茅檐真可咍。
药水标题不记年，奇花深洞旧通仙。山回巨荫常遮日，境绝纤埃别是天。碧照东西江浩渺，绿迷高下竹婵娟。凭栏周览翛然静，金像香残一炷烟。
羡君席上碧云句，吟尽江南烟雨村。岂惜笙歌连夜醉，且看风物逐春新。花开花落何时尽，闲是闲非愁杀人。何似阳台云畔曲，细声拂拂下梁尘。
晓剃吟髭雪半零，海窗曾咒钵龙醒。蚤知西竺能持法，应笑南僧不会经。云气昼闲侵麈柄，藓痕春老上铜瓶。近来禅观都无语，手指余花满寺庭。
梵宇萧条白日长，苦空谭麈接藤床。云章酷爱休诗丽，莲柄慵思远社香。石髪雨梳鸡苑寂，风梭春织鹫山凉。劫灰心火销平尽，又听钟声下讲堂。
背倚青峰面枕溪，濡毫新向壁间题。善根不挠金莲合，净界无尘水月齐。会启苾𫇴真乐境，花开檐卜远香畦。因思祖塔尝游处，更在龙蟠虎踞西。
始同优烈晚同闲，五福俱全戴角冠。典午山河遵大道，调元宗社对穹桓。羌夷谁敢窥中夏，朝士猜疑畏岁寒。肱股赓歌遗韵在，惟吾后进祇膺看。
三疏陈情始放归，萧萧白髪解朝衣。未营别业王官谷，先驾扁舟严子矶。视草龙螭犹眷恋，还家鸥鹭自光辉。老臣恩遇知何极，梦到天门觐紫薇。
小筑危亭聚石淙，清溪环绕不通江。栽成傲骨梅千树，呼出栖云鹤一双。垂钓艇乘新涨水，摊书光借夕阳窗。勋名事事皆堪避，只有诗情未肯降。
日影初升竹半篙，一天晴色读离骚。凭栏对客浮樽斝，隔水听人正桔槔。拂去梁尘饯乳燕，扫归松栗煮秋涛。柴门正对青青柳，浪说新诗欲拟陶。
水国微茫境不凡，箨冠萝带芰荷衫。云归洞口鹿常卧，叶落巢门鸟自衔。采药道人过峭壁，汲泉童子下层岩。名山书卷封题处，多少烟霞护玉函。
数亩池塘一小亭，从容书札户常扃。闲开松菊花三径，时贮参苓酒一瓶。望去春痕青到水，飞来凫羽白连汀。是谁日落吹长啸，犹有行人不忍听。
句无亭下驻骖𬴂，鉴水寒光照客衣。张翠鄂君舟上去，浣纱西子网中归。禹祠草树空春色，秦望风烟半夕晖。王谢胜游何处问，茂林修竹尚依依。
亭馆连城敌谢家，四时园色鬬眀霞。窗迎西渭封侯竹，地接东陵隐士瓜。乐意相关禽对语，生香不断树交花。纵游会约无留事，醉待参横月落斜。
激激霜风吹墨貂，男儿醉别气飘飘。五湖载酒期吴客，六代成诗倍楚桥。水荇渐青含晚意，江云初白向春娇。前秋亦拟钱塘去，共看龙山八月潮。
力振前文觉道孤，耻同流辈论荣枯。动非仁义何如静，得见机关不似无。孔孟也应轻管晏，皋夔未必失唐虞。侯王重问吾何有，且自低心混世儒。
逊国同来访圣谟，适观争国誓师徒。耻生汤武干戈日，寜死唐虞揖让区。大义充身安是饿，清魂有所未应无。始终天地亡前后，名骨虽双此行孤。
十年一梦花空委，依旧河山损桃李。雁声北去燕南飞，高楼日日春风里。眉黛石州山对起，娇波泪落妆如洗。汾河不断天南流，天色无情淡如水。
直气森森耻屈盘，铁衣生涩紫鳞干。影摇千尺龙蛇动，声撼半天风雨寒。苍藓静缘离石上，绿萝高附入云端。报言帝座抡才者，便作明堂一柱看。
柔梢繁白玉钿封，忍尽娇心恨几重。姑射真人冰作体，广寒仙女月为容。江南春信香犹在，楼上晨妆粉不供。可惜东风晴未暖，洛川流雪更无踪。
归里悬心复苦形，生涯蓑笠伴铜瓶。鱼随洗钵冲遗粒，龙倚移舟识唪经。佛庙春游湖树暗，神涛晴渡越峰青。高才不独江山助，王谢风流旧有灵。
一生不得文章力，欲上青云未有因。圣主不劳千里召，嫦娥何惜一枝春。凤凰诏下虽沾命，豺虎丛中也立身。啼得血流无用处，朱衣骑马是何人。
稍过山阴接甬东，正当两国画屏中。岩巓僧井通江水，门外商帆落海风。尽日挥弦无一事，平时推毂有诸公。此行绝胜人人羡，莫恨犹怀五两铜。
雨霁园林宿霭微，暖风迟日荐芳菲。池蒲露剑惊鱼跃，帘额翻波碍鸟飞。好景正繁春未半，小桃初放蝶仍稀。闲中两两高阳辈，醉泥东君夜不归。
参差宫殿倚青天，一别重来四十年。老桧挂巢时有鹤，乱云藏洞久无仙。春移草色抽新带，雨养苔痕压旧钱。两两相逢皆不合，落花流水石炉烟。
西源穷尽到东源，直注层崖五磴泉。真境无繇追汗漫，胜游聊得弄潺湲。风生虎啸层岩底，月上猿啼古木巓。祇待归休林下去，来同灵默此安禅。
一水相望越与杭，渡头人物见微茫。翩翩商楫来谿口，隐隐耕犁入富阳。市肆凋疏随浦尽，山峰重叠傍江长。民瞻熊轾咸相谓，太守经行此未尝。
赏遍林泉去未能，却来溪口访岩僧。为观远景尤奇处，更陟危亭最上层。云吐前峰疑霈雨，泉飞别涧旋凝冰。陋容憔悴烦躬笔，待结钱唐九老朋。
京洛风尘弊客裾，故山归去有精庐。缀盂应供王城久，镂管赓吟友社余。衲拥兰芽新赐服，帙收贝叶旧翻书。萧然壁观芝岩上，从此身名与世疏。
松陵江上峻裁基，危岫前瞻小四围。张翰鲈鱼闲适兴，庄周鸥鸟尽忘机。檐牙高啄千家绕，舟尾相衔数桨飞。倦客登临聊永日，豁开杂思信如归。
五柳门南派水东，水边亭上兴无穷。半窗山色来云外，一枕荷香带雨中。绣被夜歌青翰檝，绿波春飏紫茎风。尘曹未窃江湖号，携手阑干早晚同。
十年趋竞浪求营，因得闲曹减宦情。乱种黄花看野景，旋移高竹听秋声。驱驰贱事犹干禄，约勒清狂为近名。早晚持竿钓鲈鳜，双溪烟雨一舟横。
仙骨清冷道气浓，饵芝深建括苍东。醉游鳌顶三山绿，吟对神炉九转红。千古遗音生指下，一天星斗在壶中。萧然不许尘埃到，顾我频来兴未穷。
剑化江边彩构新，层台不染玉梯尘。千章隐篆标龙简，一曲空歌降凤钧。岚气湿衣云叶晚，天香飘户月枝春。盟金早晚闻仙语，学种三芝伴羽人。
青帝邀春隔岁还，月娥孀独夜漫漫。韩凭舞羽身犹在，素女商弦调未残。终古兰岩栖偶鹤，从来玉谷有离鸾。几时幽恨飘然断，共待天池一水干。
千里南云度塞鸿，秋云无迹淡平空。人间玉岭清霄月，天上银河白昼风。潘赋登山魂易断，楚歌遗佩怨何穷。往来未得如张翰，欲脍霜鲸碧海东。
陇首斜飞避弋鸿，颓云萧索见层空。汉宫夜结双茎露，阊阖凉生六幕风。湘女怨弦愁不禁，鄂君香被梦难穷。江边两桨连歌渡，惊散游鱼莲叶东。
山深九锁路逶迤，坡仙骨朽名不磨。秦皇塞海堕渺茫，汉殿拂云今嵯峨。洞府有真扃地户，玉泉飞瀑来天河。此山神造寿国脉，庇民洪福方滋多。
独起独高雄入汉，相耀相映翠成堆。若非群玉昆西至，即是三峰海上来。疑有洞天通日月，绝无樵路到尘埃。如何得似巨灵手，擘向天家对凤台。
虎丘岩畔识泉根，股引琼腴此处分。品绝未应容易得，地灵难使等闲闻。声寒夜杂林间籁，气润朝随谷口云。十和清篇盈丽轴，强牵己句不成文。
黄公爱山不知休，终日不下清渭楼。与官落得官下隐，爱山不得山中游。朝看暮看山更好，古人今人空自老。天生定分不可移，白云悠悠寄怀抱。
胜迹传来不记来，昔闻尝驻汉神仙。碑因苏蚀无完字，址为藤迷失旧阡。岩屋镫悬松外月，石𬬻香散竹间烟。翻思谷穗遗人日，陈迹寥寥一惘然。
朱栏明媚照横塘，芳树交加枕短墙。传得东君深意态，染成西蜀好风光。破红枝上仍施粉，繁翠阴中旋扑香。应为无诗怨工部，至今含露作啼妆。
长洲茂苑占幽奇，岩榭珍台入翠微。园李露浓三色秀，径桃烟暖一香飞。月临夕树乌频绕，风揭珠帘燕未归。弭盖暂欢成结恋，斜阳凭栏独依依。
绣地萦回宝势长，遍游宁倦徙胡床。禅斋不顾幡风影，讲席乱飞花雨香。苔阵暗连僧榻古，蕉旗低映佛窗凉。我来懒上东台上，目送霜楸感北堂。
一水明如罨画溪，清凉佳胜古标题。香随讲雨天花烂，声入幡风地籁齐。暂到已能知觉路，纵游何必理禅畦。谢公公退多行乐，五里鸣驺出县西。
人尽游方证佛心，师心无着外三乘。莲花结社新吟远，玉纸抄经旧价腾。药杵半和铃索响，茶烟轻共衲灵蒸。我来与话高僧事，冷笑支公学养鹰。
绮场纷纷十里赊，望中烟景半春华。人游宝历青丝骑，路隘土桥金犊车。录衬凤头垂迳草，红攒鹢首照汀花。夕阳敲镫余欢在，不惜鹴裘认酒家。
龟堞春游径路赊，青青踏去冒烟华。翠停舴艋客寻寺，红缷羃䍠人上车。亭落五重沽卓酒，钗行十二步潘花。乘欢醉尽高阳侣，倒载归来不认家。
才地渊宏笔力恢，三年粉社幸游陪。八吟丽赋凭高得，三咏雕触选胜开。三苑早容收朴樕，兰池尝许试虺尵。海棠风里甘棠政，只恐星趋节召回。
风度幽闲识宇高，暂分明寄握牛刀。贾生学赡思仪汉，李白才多合继骚。步武即看峨豸角，对扬几见掷麟毫。琴斋颂罢吟魂远，时梦钧天醉碧桃。
化工裁翦用功专，濯锦江头价最偏。酷爱几思凭画手，难题浑觉挫诗权。艳凝绛缬深深染，树认红绡密密连。因想当年武平一，枝枝眷赐侍臣先。
开尽夭桃落尽梨，浅荂深萼照华池。都缘西蜀盘根远，岂是东君属意迟。烟惨别容曛宿酒，露凝啼脸失胭脂。须知贾相风流甚，曾许神仙品格奇。
虎生三日便窥牛，猎犬宁能掉尾求。若不去登黄阁贵，便须来伴赤松游。奴颜婢舌诚堪耻，羊狠狼贪自合羞。现尺太阿星斗焕，何时去取魏齐头。
少年相款老相逢，乡举虽同遇不同。我已位尘三事后，君方名列五科中。荣登莫计名高下，宦达须由善始终。若到乡关人见问，为言归思满秋风。
五仙同日集蓬莱，玉宇珠帘次第开。乍向壶中窥日月，犹疑海上见楼台。光生金铉调元地，荣极璇枢命世才。共荷尽贤天地宠，定知霖雨及时来。
峨峨日观出云层，西麓灵庵寄佛乘。金地阙人安大众，玉京选士得高僧。霜刀断腕群魔伏，钿轴存心奥义增。顾我旧山泉石美，湔除诸恶赖贤能。
黄纸除书下九天，岱宗西麓镇金田。鹫峰肃肃臻多士，兰社熙熙抚众贤。像室光华辉晓日，禅心清净擢秋莲。山泉自此增高洁，云集十方结胜缘。
叔子祠荒岁已深，异时贤守重登临。岘山岑寂瞻风概，汉水灵长想德音。奉诏始闻新缔茸，有知那复叹湮沈。又刊翠琰留南夏，先后功名照古今。
殿里炉香散彩云，殿前旌仗从朝暾。后夔六乐调时律，太皡千春入御樽。神化还随苍震始，天颜却映少阳温。新年喜气知多少，郁郁葱葱覆九门。
洞里青娥赤玉箫，香童迎过百花桥。身轻不待泠风驭，天隔难逢翠羽翘。仙醴四升谁酩酊，使乌三足自飘飖。座中若话金庭事，记取真人是子乔。
陈书覆瓿久无憀，天幸名儒释旧爻。准易一时遭客难，赏心千载获神交。高情要在崇孤学，余力犹能解众嘲。谁道凤凰难得髓，续弦今日见灵胶。
球槛灵芳濯露开，瑶津朱鲔复新来。三竿御水承垂钓，万蕊晨葩奉赐杯。春暖仙蓂初靃靡，日斜芝盖尚徘徊。柏梁圣作星躔丽，累气芜音愧仰陪。
柳条高处不须吟，正是螳螂负异心。已断清肠悲玉露，更流哀响入瑶琴。长洲苑下风声急，宣曲宫中暮色深。莫道齐姬无伴侣，海边精卫亦冤禽。
谁将粉水扫天衢，万里全开晦景图。百尺冻云飞未起，一筝寒雁远相呼。由来封略非三代，大抵渔樵似五湖。欲望繁台何处是，繁台不见见平芜。
三政平反有惠心，民歌遥望邑中黔。桃翻浪影吴艎急，芸掩书香汉阁深。行访名山须著屐，坐清嚣俗且横琴。西州有客偏伤别，无密瑶华寄好音。
开径临江有旧居，野亭于此狎禽鱼。八才素擅高阳里，五返曾迂使者车。圯上早传黄石略，隆中难恋武侯庐。主人今醉葡萄酒，篱下秋风菊自疏。
赋别匆匆涕泫然，七闽封堠接蛮烟。山长水远知何处，花落鶑啼又几年。顾我青衫随吏牒，惜兄华发事戎旃。风波世路相逢少，肠断东归下濑船。
清蕊君宜妙一台，当年仙桂并枝开。楼逢春雪尝为曲，庙近朝云转费才。远字莫教双鲤断，归期偏望二凫来。巴猿蜀魄多离恨，犹喜圭田助酒材。
短李祠堂世阀余，少年从学马融居。楼中质问无疑义，帐后传藏有默书。茂苑却寻花气歇，家山重上桂阴疏。弦歌莫叹浮湘远，才是青云举足初。
翚飞迢递拂秋槎，宴坐尘清道有芽。五叶对僧谈妙果，一枪留客试真茶。檐前暮景沈归鸟，窗外晨晖泛早霞。衍箧文多休寄傲，月间芳桂正窅窊。
铜狄严扉大帝家，雨回天气湛春华。墙头落景半规日，楼外余晖几叠霞。风近天渊闻鬭鸭，烟开宫树见栖鸦。端门漏密长廓静，时见香英坠砌花。
朝罢通中一觉眠，右银台路入西垣。日长易觉芝泥熟，风软频惊药树翻。朱槛带阴难可倚，紫薇当昼不胜繁。何须更寄陶窗傲，自有余凉在此轩。
春半朱航拂水轻，季珪佳邑得时英。民淳定见蹊田默，岁稔仍占射的明。太史旧游书穴邃，右军残迹墨池平。何妨公外寻僧社，琴鹤相随雅有情。
蓬岛回风此再来，当年俱重辑宁才。芝随禁掖新泥熟，桃应仙源旧路开。金契旋闻临外阃，云屏仍是接中台。专城四十前贤事，期岁行归妙一台。
半纶祗役谢英游，牒诉装怀思若抽。铜钵任敲何所得，铁盂虽缺岂销忧。楚囚操乐宁忘本，蜀客摛辞祇傍愁。强抉巴音还首鼠，知君诗户敌千侯。
月毫挥檄愈头风，屈佐初宾位未充。金玉擅珍须席上，蛟龙为物起池中。丛云绚彩人歌舜，绵竹摛辞客荐雄。一乘追锋看赐对，虎贲千戟照琼宫。
老矣求田鱼稻乡，儿孙常要在余旁。提篮买菜须灵照，举案齐眉只孟光。医国有方三折臂，扣关无路九回肠。紫芝白发秋风里，怅望商山绮与黄。
雪里诗筒至自秦，仲宣佳句乐从军。谷鶑渐喜迁高处，塞雁犹嗟失故群。北阙旧游孤似月，西州回望远如云。一枝春色无由寄，手弄梅花却自薰。
右银台路逼仙盘，有客通中此宿官。钧奏暗惊天上近，霞杯难制月边寒。风来禁树龙传点，露下高梧凤戢翰。更听建章鱼钥动，水苍朝珮响珊珊。
一片平芜百尺楼，阑干横绝点清秋。三年字与燕鸿断，千里心随桂水流。空对霜葭惊远别，忍题云叶寄牢愁。骊驹不见西曛迫，目眩天涯片席收。
子门肃唱彻周庐，甲夜轻寒腊破初。树底倦飞还类鹊，斋中酣梦欲成鱼。三钟赋粟才无取，五饵干时策已疏。天禄旧来名寂寞，更堪窗雪照残书。
飘泊年来憩下亭，雀罗秋静掩苔扃。拂窗红叶欺闲卧，倚槛黄花笑独醒。盛忆林泉羞白石，欲持香火访丹经。华阳小隠平生愿，可分区区事挈瓶。
沿牒相逢楚水湄，竹林文酒此攀嵇。半毡未暖还伤别，一臂初交未解携。江浦呕哑风送橹，河桥勃窣柳垂堤。明年四月秦关到，洗眼扬州看马蹄。
爱树重攀隔十春，召南遗俗至今淳。车边野鹿依明府，池上沙鸥识主人。太华远峰扪日驭，洪河高派落天津。壶浆竹马参歌舞，顿觉城中喜气新。
独立青田刷羽仪，朱研丹顶雪裁衣。赋来自合凌清汉，仙去何曾识令威。松盖露寒应有恨，蓬山云断未成归。旧巢寄在三珠树，待与还丹作使飞。
曾上燕然勒汉兵，白头麟阁见仪形。三朝自是山西将，百战曾焚老上廷。已奉列侯归北第，更筹深策破先零。弯弓击剑平生事，不许儿孙授一经。
孔雀南来燕子西，银河消息已惊迟。石城仙使飞三足，玉殿华灯焰九枝。暂掩星机同一笑，却披云幄重相离。杞天长在年梭疾，若比人间是远期。
谁道江南好物华，江南今日抵天涯。秋风只解吹桐叶，暮雨还来打菊花。寒水答砧偏响亮，迥楼飘角更呕哑。举头试作长安望，惆怅青山绕郭斜。
天幕纷纭海水浮，日车东上恶埃收。金钩欲下灵鳌怖，铁网将沈宝树愁。自昔神仙尝有药，从来银阙不通舟。燕酣餐尽蟠桃熟，会约琴高控鲤游。
箭激云樯五两轻，波光飞入射桃笙。山眉远映群鸥过，霞绮新和落照明。甘醴更无消暑意，文竿徒有羡鱼情。飘飖若得乘羊角，直待银潢上玉清。
玉人仍是紫芝眉，五世嘉占得凤飞。果满车中潘令去，马盘楼下庾郎归。东床寄傲便便腹，北路腾装粲粲衣。九烛夜堂开喜宴，画鸾交扇接香帏。
数路收才汉得人，物涂聊试半通纶。宸廷唱第瑶光近，仙简刊名玉字新。芳桂行吟关外月，香葩回梦苑中春。平时官下文移少，日涉闲园戏彩频。
瑟瑟凉波冷接空，恍疑云物画屏中。一篙海客乘槎水，两桨仙人取箭风。秋色暗欺荷盖紫，夕阳偷射桂旗红。长来此地无穷乐，珍重笭箵与钓筒。
南部行台驻万兵，绣衣归路有光荣。鸣铙虎豹林中避，吹角蛟龙水底惊。湘树远从湖外出，峡云时向马前生。主人落笔多风调，应唱新辞遍郢城。
六篇高论吐虹霓，报罢扁舟击汰归。地上麒麟须远到，天边鹰隼且卑飞。秋来苕下醪醅熟，寒去江头脍缕肥。莫叹隋和犹未售，玉蟾濡翰待君挥。
北压三关气象雄，主人仍是紫髯翁。樽前乐按摩诃曲，塞外威生广莫风。龙向城头吟画角，雁从天末避雕弓。休论万里封侯事，静胜今为第一功。
南望湖山画一屏，松江江水向人清。何如嵔𡾊聊为活，况是潇湘谩得名。双桨有时青翰远，两衙无事素琴横。遥知惠政通和气，乳雉驯鸥自不惊。
却饵英芝养道芽，赤霄曾辗绛云车。眼看碧海成夷路，心记蟠桃结实花。东府灵方修白石，上清香饭给胡麻。两双条脱皆金玉，可是南山萼绿华。
误逐时英落彀中，拙艰为吏悄无悰。鶢鶋已享鸣钟赐，澼絖焉知裂地封。西北晚云长望阙，东南春亩久抛农。匆匆禹凿当年事，犹待神雷起蛰龙。
此夜重城凤脑寒，放游车马接通阛。汉祠歌罢天坛冷，钧奏声沈帝所闲。红蜡枉残春色里，青楼空占月明间。仙壶定有寻芳处，公子雕鞍两两还。
雪中愁买出关符，又著青衫事府趋。燕市有金还贵马，邓林无树可栖乌。鸱夷痛饮倾家酿，如意狂歌缺唾壶。朝野多欢天子圣，目瞻东阙步踟蹰。
万里青云未致身，马蹄空踏几年尘。曾迷玉洞花光老，却过金城柳色新。粉壁已沈题凤字，酒垆犹记姓黄人。坞中横吹偏多感，一涕阑干白角巾。
霜华昨夜拂秋林，翩落纷纷不自禁。清吹无时来槛底，紫苔相伴住墙阴。空余倦鹊求枝宿，更剩残蜩抱朴吟。万物归根真趣在，却缘江月识禅心。
三春流寓寄花房，雌去雄飞过短墙。双翅薄匀何晏粉，一身偷带贾充香。风多苑后飞无数，日暖池边舞更狂。却为有情人爱惜，六宫皆作绣衣裳。
曾从嫖姚立战功，胡雏犹畏紫髯翁。雕戈夜统千庐会，缇骑秋畋五柞宫。后殿拜恩金印重，北堂开宴玉壶空。从来敌国威名大，麾下多称黑矟公。
北第当衢戟有衣，巾帷鲜媚仆如犀。万钱供箸鸣钟沸，三组垂腰佩玉低。座上赋鹦穷处士，楼前盘马小征西。去天尺五城南路，此去青云别有梯。
长道何年祖𫐈休，风帆不断岳阳楼。佳人挟瑟漳河晓，壮士悲歌易水秋。九帐青油徒自负，百壶芳醑岂消忧。至今长乐坡前水，不啻秦人怨陇头。
天开函谷壮关中，万古惊尘向此空。望气竟能知老子，弃𦈡何不识终童。谩持白马先生论，未抵鸣鸡下客功。符命已归如掌地，一丸曾误隗王东。
汉家神箭定天山，烟火相望万里间。契利请盟金匕酒，将军归卧玉门关。云沈老上妖氛断，雪照回中探骑还。五饵已行王道胜，绝无刁斗至阗颜。
翠华独去苍梧野，红袖同沈楚水𣸣。休把兰汤招怨魄，空留竹泪忆明君。风前有恨啼湘瑟，天外无言拟峡云。不比石城双姊妹，帝家厘降有遗文。
鹄版飞书到此山，海簪重拾更弹冠。畹中纫佩荒兰叶，石上移文蠹藓瘢。蕙帐烟空胎化老，柏庭风起麝香寒。至今门外潺湲水，疑是幽人赋考槃。
山公休爱习家池，自有清光滟一溪。川上好风跳𫚢鲤，波中晴日浴凫鹥。孤舟小屿闲如画，钓线轻缗静可携。更助吟毫无限思，落霞犹共夕阳低。
过我东还鉴水湄，傥逢亲友话襟期。书钳纸尾丞真负，易在床头叔自痴。破廨数间将整整，践更三载且迟迟。督邮少屈吾衰矣，三径归来未有资。
陕服由来二伯居，使君新诏拥犀渠。门连象魏施行马，地控崤函佩左鱼。世德高华河里旧，土风淳厚召南余。政成期月须严召，行见追锋走传军。
假节弥年去玉墀，星邮传诏紫芝泥。帐中密印交龙虎，麾下全军解水犀。仙阙归心春桨快，石城离思晚云低。宣平贵里天姻盛，竞爽行看对析珪。
几日归心托暮云，半毡窗下久生尘。水天雨气霏霏断，竹阁山花点点新。小苑鶑声偏破梦，大堤花艳欲迷人。岂无躞蹀青丝骑，不敢偷看城里春。
左台分契领东麾，入奏清厢几刻移。三采绶章秦服志，两轓朱色汉官仪。雌堂夕宴沈宾辖，绿野春耕驻使旗。盘错寄才知不久，英舆六尺待飞绥。
紫陌年光天上回，东风吹雪放新梅。燕鸿却背南云去，楚鸟还迎社日来。半绿萍醅浮腊脚，残红桃艳弄香腮。山公知有登高兴，樽下容谁献寿杯。
书观春归雪意残，三竿初日照天关。鱼声稍喣芳塘面，鹊语频跳碧树间。渠落禁中听御水，阁凭空际数前山。柳黄梅白东郊近，未得携壶一日闲。
暮春江色映芳菲，雨后清和满客衣。游骑自穿官柳去，落霞常伴彩桡归。锦鳞劈浪深深跃，翠羽迎风两两飞。因下短亭犹惜别，万枝香雪在蔷薇。
君诗来贶我难当，语带诚斋句妙香。鲛室垂垂新下泣，蚌珠颗颗烂生光。魂飞锦里花争巧，梦到池塘草又芳。早晚交游逢大手，急将名姓为传扬。
家世南州擅席珍，斗城倾盖底相亲。诛茅三径原同闬，枕水双扉重作邻。翰墨初通文苑职，弦歌聊嗣武城人。楚词旧学精章句，未得金门荐买臣。
玉山偷暇访禅扉，洛社诸英昔所依。三凤同时翔仞去，二龙相继得标归。砚池终岁贪残墨，讲树经秋长旧围。更待碧纱笼美句，始惊韦布有光辉。
留印高提驾伏熊，郓城襟要此临戎。四封土俗弦歌盛，九叠霜天鼓角雄。风月静归谈笑内，山川遥入抚绥中。居多暇日溪堂胜，不废投壶与钓筒。
名臣分刺十三州，君在东南第一流。郡国成风皆自化，朝廷安枕更无忧。江湖莫作多时计，山水何妨暇日游。谁与二天相对饮，看看八月弄涛头。
宣风一面得瓯闽，丹舸乘流破月痕。玉色暂辞当牖坐，衣香初隔止车门。帝台回望相竿远，仙峤重过射的存。曾颂天禧金石刻，定应宽利赋朝恩。
甘陵孤垒起纤埃，趋诏东南武库来。天子此时知国器，生民从古寄贤才。神锋立断无留刃，筹笔先机有疾雷。行见司徒封露布，邺城歌舞夹行台。
甘泉司计署名高，出拜行台帝綍褒。使节远笼三壤赋，官仪清坐七兵曹。时平汉斧宣威力，岁稔湘帆缮贡劳。秋晚洞庭山水秀，定知怀古费宫毫。
簪笔天阶柱下官，孤风凛凛振台端。坐曹常佐甘泉计，奏事曾纡武帐冠。一日雕龙分使节，几年骢马避朝鞍。商功未是须贤地，荷橐行归侍玉銮。
先贤富贵重夸乡，况复哀荣感履霜。三最诏书新予告，九原恩泽远生光。老人竞醉金钱少，稚子争牵玉佩长。荀令池头芳树在，栖鸡浴凤日相望。
西台重见紫薇花，天上时时好物华。人向药阶升禁掖，路从桃水入仙家。香英半落风前酒，高艳遥烘日际霞。却忆后斋浓睡觉，芝泥初熟午阴斜。
槁叶惊秋树幄稀，嘶蝉犹尚警寒枝。玉琴可要传深恨，珠露何妨剩荐饥。已伴风筝流远韵，更邀霜籁散余悲。清漳病枕无悰久，月夕烦君住少时。
短亭疏柳映秋千，马上人家谷雨前。几树枪旗茶靃靡，一溪鳞甲水潺湲。鶑期别后闻余哢，蚕候归来见小眠。可惜西湖湖上月，夜来虚过十分圆。
长安厩吏驭花骢，竹使遥分浙水东。远势早推贤相子，任诚真有古人风。稽山一镇居封内，阿阁三休耸禁中。长乐钟声偏怨别，何时同谒建章宫。
金斗城高二浙西，使君初拜武都泥。射堂五色开云的，齐队千兵衣水犀。仙阁旧香芸辟蠹，使轩新荫李成蹊。下车定有中和曲，索米州民日倚𫐐。
乌巷名生卓不群，阶庭相伴玉枝薰。天边禁树开龙凤，笔下清才坠鸟云。三级火雷何日化，一堂金竹此时闻。牛心割炙探来嚼，争得英瑶去报君。
君家先正隠瓌材，岩石清声动汉台。地底何年埋玉树，蚌中今幸产珠胎。毡书未挂千名榜，豆咏争传八斗才。荆璧夜来烦抵鹊，宝编三复翳瞳开。
岁暮繁云结夕阴，长安客舍费黄金。烛窗明暗翻归梦，雪屋清寒著旅衾。宝骑传呼三陌广，铜龙飘点九门深。万年寿酒无因上，阳藿空倾向日心。
小湖香艳战芙蓉，碧叶田田拥钓蓬。岚气欲飞山隔岸，秋光不定水摇空。翩翻雪鸟争投浦，拨剌霜鳞鬭掷风。正是沧浪濯缨日，一竿多谢紫溪翁。
平昔驰名蜀道难，旅魂流落古苔斑。土中宝树埋何在，泽畔灵魂些不还。醉后烟霞仍物外，吟余风月尚人间。一哀吊罢颓阳暮，江北江南尽是山。
二纪青衫拂洛尘，桂香消尽故时春。径为天上乘槎客，厌作河滨托乘人。老笔工诗殊觉丽，清谈倾座几相亲。临沧送别多瑰藻，三径归资莫叹贫。
挂冕高辞九列荣，年如园绮尚康宁。水苍乍解趋朝佩，云母初闲隔署屏。商岭紫芝歌几曲，武夷毛竹梦频惊。门前已见施行马，更待沙堤接鲤庭。
八十磻谿用钓翁，丈人冰雪在颜容。乞身未及调缘鹄，济世何当起卧龙。先觉令名侔大蔡，后雕遐福集寒松。怜才好客还依旧，终日清谈绿酒𬪩。
贤相辞荣鬓未斑，济川舟楫一朝闲。苍生犹望安车起，使者空持拱璧还。郢曲传来都辇下，萧规留在庙堂间。壮猷全德知难尚，后世高名重太山。
昨夜南星破暑威，月波浮动杵天垂。露华冷向三危滴，秋色新从一叶知。越水旧歌迷桂楫，楚江秋思绕兰旗。桃笙碧滑人无寐，欲借鲛盘寄所思。
一从天宝陷凉州，路绝阳关数百秋。谁念弓裘侵紫塞，空余歌舞在红楼。将兵古有龙韬略，仗节今无燕颔侯。五鼎元戎方肉食，腐儒何者预军谋。
苕溪曾是忝朱轮，鸣鹿当年预送宾。楚国频嗟三献璞，汉廷裁得半通纶。劳歌未免吟梁甫，作赋还应问大钧。下泽乘车知道在，折腰那久滞风尘。
大花滩外忆琴堂，西北山长水更长。缩地何曾人有术，摩天不及鸟能翔。寒梅弄脸英英态，腊瓮蒸醅满满香。怅望未休还怅望，夜来庭下月如霜。
汉台分刺辍名臣，隼旆还临磬水滨。殿石乍辞龙尾远，印鞶初结兽头新。贯花佛会连香刹，种杏仙阴接宝邻。荆府依刘心未获，却怜驯鹿伴行春。
腊过春云尚带阴，故山迢递忆青岑。芸斋旧帙书签冷，桂瓮新香酒蚁深。复道风烟殊可眺，曲江花柳试偷寻。芳樽一笑真难得，永埒何曾有剩金。
虎符兼绾铁林兵，安辑南方十二城。昏晓星文通翼轸，阴晴云气接巫衡。江飘画角蛟龙思，风猎干旟鸟隼鸣。谁伴使君红烛宴，漆堂深夜促银筝。
绿绨膺检出神州，又保东吴最上游。腰下金符分半虎，手中庖刃欠全牛。金尊酌月吴歈席，锦缆牵风越鄂舟。正是金华隆旧业，群仙相望在瀛州。
台城南畔拥油韬，四十名郎此梦刀。文陛入辞交戟密，太微回望积星高。醉罗定费斋中酎，吟管应催石上毫。莫恋江东佳丽地，归来开院接金鳌。
画省高才滞两轓，秋来依旧对淮山。一函星斗龙渊在，万里风云骥足闲。赋咏且裁红烛下，卷怀聊寄绿樽间。次公治行闻当牖，二节如今即召还。
新旧鞶囊两兽头，东南乡郡得龙丘。朱丹侯毂聊行县，紫翠家山更满楼。高第郎官犹应宿，中材裨将辄封侯。浩然能养浮云志，风月樽前且献酬。
金契为州复侍亲，却从湖际访仙村。花垂晚席倾家酿，柳拂春车过里门。关内已夸新组去，浦中仍见旧珠存。名园日涉庭无讼，丝管时时荐寿樽。
日边新拥两朱轓，亦以斜飞试羽翰。巴郡词人才藻壮，汉家循吏教条宽。明光奏事衣香在，丽正修书砚滴残。岁晚政成丹诏下，归来天上作仙官。
雨压残红一夜凋，晓来帘外正飘飖。数枝翠叶空相对，万片香魂不可招。长乐梦回春寂寂，武陵人去水迢迢。忍将玉笛传遗恨，苦被芳风透绮寮。
鹊声频绕大槐枝，鳌禁欢闻旧老归。哆舌人间无翕訿，奎钩天上有晶晖。西山五色分灵药，南极三光接太微。只待延英朝只日，便应调鼎向黄扉。
龙阳洲上密于星，红实累累照日明。露濯晓枝金色重，霜封秋蒂粉衣轻。楚江未分萍如蜜，汉殿何曾蔗析酲。谁道相如能作赋，诏园先熟是虚名。
留籥初均相府劳，辟书先下得虔刀。黄图气象占龙阙，丹穴精神识凤毛。一代策书承世学，三川风月属诗豪。山公更有通家旧，应许论文醉醁醪。
浙河分镇压东西，铁瓮由来重会稽。地势顿惊江海近，天文全觉斗牛低。鸣秋鼓角翻朱鹭，映日楼台拂彩霓。绿发名郎才韵秀，政成看奉紫芝泥。
左符通掌日边城，几荫华榱奉刺经。直舍十年苔已紫，吟鞭一路柳初青。禁中夜阁抛行月，郊外春车驾屏星。河里旧游从古盛，好寻烟幌吊遗灵。
故绛山川宰树存，屏星分守出宸恩。官荣此去夸乡组，家法从来式里门。别斝正怜黄菊绽，征鞍犹怯黑貂温。守居旧号园池美，应伴山翁把翠樽。
赋就甘泉客荐雄，独攀仙桂向秋风。抽毫同列三英座，换骨才争第一功。瞥看灵鳌居水下，恍闻仙犬吠云中。嫦娥应有怜才意，惟许诗人到月宫。
自致青云有壮图，且寻詹尹卜幽居。一杯谁置元王醴，三尺休弹上客鱼。足下已穿东郭履，胸中犹郁茂陵书。汉皇夜御金銮殿，岂便无人荐子虚。
贪铸金钱盗写符，何曾七国戒前车。长生不待炉中药，鸿宝谁收箧里书。碧井床空天影在，小山人去桂丛疏。云中鸡犬无消息，秀麦渐渐遍故墟。
甲队霜秋莹武蜂，万兵都府去临戎。习池岘首风流远，汉水方城气象雄。宴榭鸣鼍飘画鼓，射堂栖鹊试雕弓。平时公子推能政，爱日遥知遍境中。
吴下新居树石中，绿岩香叶一重重。潺湲枕上闻流水，缥缈檐间见好峰。山客对棋闲觅劫，野僧留话几侵钟。由来止足前贤事，他日何惭邴曼容。
买赋金钱出后宫，长卿文采冠诸公。梁园末至时名大，蜀道前驱使节雄。已托焦桐传密意，更因残札寄遗忠。如何一讽神仙事，却得飘云起赋中。
秋波不动簟纹融，松月愔愔透绮栊。霜重井梧翻瘦碧，雨回阶药堕嫣红。彩鸳静占银塘水，乳燕凉飞玉宇风。秫酒易销残梦断，却疑身在广寒宫。
长乐才闻一叩钟，百官初谒未央宫。金波穆穆沙堤月，玉树琤琤上苑风。香重椒兰横结雾，气寒龙虎远浮空。嗟余索米无人问，行避霜台御史骢。
高弦一弄武陵深，六幕天空万里心。吴苑歌骊成久别，楚峰回雁好归音。十千美酒花期隔，三百枯棋弈思沈。莫上孤城频送目，浮云西北是家林。
五两青丝帝渥深，平时可敢叹英沈。侏儒自是长三尺，澼絖都来直数金。寂寞死灰人丧偶，婆娑生意树交阴。年来想见琼枝色，久梦蘧蘧到竹林。
屏翳驱云结夜阴，素花飘坠恶氛沈。色欺曹国麻衣浅，寒入荆王翠被深。天上明河银作水，海中仙树玉为林。日高独拥鹴裘卧，谁乞长安取酒金。
昨夜轻阴结夕霏，城南十里有香泥。初闻山鸟惊新哢，遥见林花识旧蹊。荡桨远从芳草渡，垫巾还傍缘杨堤。罗敷正苦桑蚕事，惆怅南来五马蹄。
井辖投多思不禁，密垂珠箔昼沈沈。睡惊燕语频移枕，病起蛛丝半在琴。雨径乱花埋宿艳，月轩修竹转凉阴。一春酒费知多少，探尽囊中换赋金。
夕钟初断海鲸音，投宿香园半翠岑。冰簟浸床消客梦，水帘澄月伴僧吟。雄风拂衽清凉极，珍树交柯翠翳深。一夜汉阴机事息，草堂虚论破烦襟。
海岱铅松妄得名，洞庭山脚失寒琼。漱成一朵孤云势，费尽千年白浪声。谁向机边逢织女，直疑岩下见初平。年来赏物多成病，日绕苍苔几遍行。
两岸山花中有溪，山花红白遍高低。灵源忽若乘槎到，仙洞还同采药迷。二月辛夷犹未落，五更鸦臼最先啼。茶烟渔火遥堪画，一片人家在水西。
十日春风隔翠岑，祇应繁朵自成阴。樽前可要人颓玉，树底遥知地侧金。花界三千春渺渺，铜槃十二夜沈沈。雕盘分𥮾何由得，空作西州拥鼻吟。
苍野迷云黯不归，远风吹雨入岩扉。石床润极琴丝缓，水阁寒多酒力微。夕梦将成还滴滴，春心欲断正霏霏。忧花惜月长如此，争得东阳病骨肥。
五粒青松护翠苔，石门岑寂断纤埃。水浮花片知仙路，风递鸾声认啸台。桐井晓寒千乳敛，茗园春嫩一旗开。驰烟未勒山亭字，可是英灵许再来。
天台封诏紫泥馨，马首前瞻北斗城。人在函关先望气，帝于京兆最知名。一区东第趋晨近，数刻西厢接昼荣。正是两宫裁化日，百金双璧拜虞卿。
消尽层阴上尽梯，雪余宫瓦弄晴晖。碧檐交照虬争耸，朱阙相联凤欲飞。日向金沟春溜动，风来珠树晓寒微。帝家池籞饶芳物，白鸟翩翩接翼归。
老子诗名久废闲，喜君步骤少陵坛。句敲金玉声名远，韵险车斜心胆寒。倾出囊中和月露，皎如盘底走珠丸。苦藏难没诗家事，会看尘冠早一弹。
作者傍边好见闻，速来就汝作比邻。诗中活法无多子，眼里知音有几人。尔许精奇花粲笔，岂容尘俗海翻银。老夫幸有千机锦，尚欠江头一浣新。
洞户春迟漏箭长，短辕初返洛城傍。彩云按曲青岑醴，沈水薰衣白璧堂。前槛兰苕依玉树，后园桐叶护银床。宴残红烛长庚烂，还促朝珂谒未央。
瑟瑟新声脱绿槐，半寒天气日相催。西楼夜色吟偏好，南国朝云梦未回。翠影暗牵苹叶动，清香遥猎桂枝来。重阳渐近松醪熟，白菊如何为放开。
冰操从来畏四知，汉江南畔拥藩麾。地经谢守开油幕，人忆山公倒接䍠。风入射堂飘鼓吹，雨随行县湿旌旗。前朝叔子流遗爱，拂藓应看岘首碑。
曾飞丽藻清尧问，犹屈长才尉楚城。官是神仙标秀领，县因灵宝纪嘉名。西昆已挟凌云誉，外户全消击柝声。早晚声名来谒帝，会看双璧赐虞卿。
修篁百个静无埃，忆共山僧竞日栽。夭矫翠虬身欲化，婆娑青凤尾全开。风含爽籁依朱槛，月镂青阴覆翠苔。曾为檀栾冲雪看，玉枝相亚晓皑皑。
三最初承予告恩，一双青翰出都门。关𦈡旧弃人多识，桥柱前题墨未昏。南国归云聊送目，河梁新月暂消魂。玉山丹府重来日，好拾风谣奏帝阍。
台召西来二节荣，清江浮舸鸭头平。十行受诏龙纶重，五两占风鸟羽轻。目送华林春雨色，梦随长乐晓钟声。𥩟看只日延英对，丸墨宫毫属长卿。
青蔾香灺掩残书，越绝东南驾隼旟。紫陌花期经祓禊，清淮潮信待蟾蜍。鸟声百啭春芳际，蚕候三眠夏叶初。吴地吟朋如见问，为言江令忆鳀鱼。
朱航东下忽经春，藏室离居作恶频。简上蠹蟫终日在，树间灵鹊至今驯。北宫自有咿嚘客，天禄谁同寂寞人。昨夜西窗有佳月，此心迢递思冰轮。
绛蕊层层吐翠罗，水妃冠重晓峨峨。应嫌菖本开花少，却斗榴房著子多。含露自知芳意在，偃风无奈落英何。更怜玉骨藏深怨，暗结千丝在绿波。
槛底凝漪碧漫天，角巾东路主人贤。汀花照席供春醉，沙鸟窥帘伴昼眠。何必驭风追汗漫，不妨乘月弄潺湲。流杯若仿山阴事，兼有蛙声当管弦。
津亭歌阕戒棠舟，五两风轻不少留。西北浮云来魏阙，东南初日背秦楼。层城渺渺人伤别，芳草萋萋客倦游。平乐旧欢收未得，更凭飞梦到瀛洲。
多年襆被玉山岑，鬓雪欺人忽满簪。驽马虽然贪短豆，野麋终是忆长林。鲈鱼未得乘归兴，鸥鸟惟应信此心。见说新桥好风景，会须乘月濯烦襟。
有客稽山岸角巾，宝书盈笈日怡神。云衔别岭搘筇久，月上前峰隠几频。窗上萝阴猿警旦，坞中茶候鸟啼春。一经邹喭能传世，子舍于今两绶新。
行台西北接参墟，仗节重乘驷马车。水是晋君沈璧后，地经唐叔赐圭余。蕃酋重足虔条教，部吏承风畏简书。武帐岁终还奏事，康侯三接听新除。
剑栈秋旗拂过鸿，行台西去抚蚕丛。民间幼艾餐和气，徼外酋豪偃德风。巴汉静归筹笔内，岷峨闲入画图中。时平幕府无留事，乐职何妨颂圣功。
亭下春芳接楚波，金堤勃窣路相过。窗中霁景烟姿远，帘外晨香露气多。红颊倚墙花并蒂，绿阴翻槛树交柯。朝阳定有浮杯乐，醉墨何妨记永和。
碧盖缃葩映素秋，此中兰櫂好销忧。相将共挈青丝笼，一笑同回翠羽舟。日暮鸣榔随下濑，夜深归櫂怯中流。东方自有罗敷婿，不顾江边越鄂州。
甘樱离会酒初醒，还赴东侯拱璧迎。江上桃歌传乐录，坐中鹦鹉占宾荣。仙车过洛人偏识，绣骑还邛客尽倾。后夜严陵台上望，紫云西北是神京。
目断江南佳丽城，栏干楼角几长凭。越人抱膝吟遍苦，吴客观涛病未能。此地旃檀多胜刹，一时龙象有高僧。知君暇日寻猿鸟，闲上灵峰第几层。
北地当衢拂斗魁，竹林清暑似岩隈。将坛绪业传金版，文苑新书集玉杯。数箧龙拏藏宝刻，一泓蟾滴试烟煤。好辞戴鹖飞千牍，东武原从禁卫来。
啄兔青骹直下飞，霜云惨惨楚枫披。秋林月迥闻樵斧，晚市风沈见酒旗。江上败荷无限柄，雨中残菊不盈枝。物华怨尽仍伤别，坞笛声中一涕垂。
颜诗摛锦有高文，席上经年未聘珍。鹄板乍停公府诏，貂裘还敝洛城尘。雪园授简谁为赋，烟渚归艎不待春。何日子虚闻夜诵，尚方给札对严宸。
江上丹枫堕夜霜，式微愁思岂禁伤。壮图万里青云在，旧径三条碧草长。匹马归来江练白，恶氛收尽楚天凉。大明继照光华旦，提笔相期翰墨场。
长安厩吏跃花骢，竹马遥分浙水东。远势早推贤相子，任诚真有古人风。稽山一镇居封内，阿阁三休耸禁中。不及临沧陪置酒，忆君千里寄书筒。
一遍芳菲欲满林，回塘过雨晓来深。红妆珠珮交花影，白马春衫度柳阴。向老追攀多强意，随时风物但惊心。眼前百事输年少，犹解因君放浪吟。
清德临藩第二回，东南时望滞盐梅。武林间岁移星座，温树多年直斗魁。楚客江山供逸思，吴王风月属高才。空传宴寝凝香句，文酒无因得仰陪。
皋桥羁旅有梁鸿，洛下嘤嘤信未通。金谷轻为年少客，沧浪翻作主人翁。山川胜气生吟次，风月高情寄饮中。身外不须论得丧，傥来轩冕古今同。
画角城头向晚悲，邓侯归旆已临歧。西郊祖帐倾簪绂，南国离声动管丝。千里去思歌邵父，三年遗爱泣吴儿。甘棠寂寞江边路，正是清阴蔽芾时。
雕章传赠至苏台，盥手焚香日几回。玉札已叨三锡命，瑶华兼枉二南才。清明花卉迎前发，紫翠湖山满望来。曾是绛纱为弟子，故时经帙许重陪。
将相文章主籥臣，风流曾冠玉堂人。梦回方丈停批凤，句就伊川止获麟。洛下胜游空绿野，郢中高调绝阳春。犹欣正始遗音在，三复能还旧观神。
千里秦淮在玉壶，江山清丽壮吴都。昔人已化辽天鹤，旧画难寻卧雪图。冉冉流年去京国，萧萧华发老江湖。残蝉不会登临意，又噪西风入座隅。
旧交为帝不能邀，百尺双台照暮涛。逸迹已将山共永，清名仍与月争高。鲁连解难终辞禄，龙伯持倾只钓鳌。列传古碑言未尽，一滩风竹自萧骚。
中兴曾作故人看，抗节唯怜七里滩。枯枿卧沙疑野艇，丛篁生岸忆长竿。天边旧迹星辰动，江上余基水石寒。应笑渭滨周吕望，白头因猎从和銮。
海东霜隼品仍多，万里秋天数刻过。狡兔积年安茂草，弋人终日望沧波。青䴔独击归林麓，皂颊群飞入网罗。为谢文登贤太守，求方逐恶意如何。
前日来攀小园树，枝头蓓蕾无万数。今朝置酒来赏花，已有残英伴飞絮。春花如此将奈何，白日虽迟终不住。鶑歌蝶舞两矜春，见我长嗟亦飞去。
春物昌昌曲沼门，已宜留客置芳樽。柳丝到地烟无力，花脸迎阳露有痕。歌待瑶箱惊幕燕，舞留纨袖付庭鹍。清明元巳俱堪会，莫遣香槽玉液浑。
春草江南瑞霰霏，溪山千叠共清辉。林繁不辨妆梅落，川秀空疑月蚌归。夕苑萦丛聊自舞，横塘拂水更低飞。民畴脉偾农祥近，壤有尧歌绝晋饥。
霄极郎星护帝垣，出分鱼竹夸歌喧。邮通五尺秦人道，吏拥双朱汉守轓。粉闼荀香虚旧账，铃斋渝舞釂清樽。归来何处应严召，振鹭神庭铸马门。
春晦西峰雁塔开，香云清梵彻昭回。初疑咒钵降龙出，终似军持注水来。百谷根茎流慧润，四郊氛祲卷旸灾。守臣无状均灵贶，如验元非赞燮才。
跨陌津桥十里亭，前驺横绝犯严更。银河荡漾斜垂地，瑶斗阑干倒倚城。苑阔树头迷阙影，川长烟外认滩声。农畴闵雨心祈切，上尽丛祠日未明。
城上繁星五鼓初，江皋申祷访精庐。林回半隠翔鸳刹，野阔平飞画隼旟。十地真容陪合掌，百城甘澍待随车。先秋闵雨农心乐，宜在麟编直笔书。
昔岁西都饯使旗，今兹何幸复相依。颍川士族占星聚，辽海乡人看鹤归。乘塞惠风消战略，论文精辩破谈围。衰翁不敢言恩旧，但惜匆匆别袂挥。
里占西豪族望雄，一隅幽概掩隆中。彩鸳戢翼高梧在，蔚豹成章旧雾空。冷接安斋投辖井，细生吟榭快襟风。谢庭罗宅资真赏，兰有清芬菊有丛。
羲轮亭午烁炎威，溪上轩窗匝翠微。野泽蒲深初类堞，坏垣苔老半成衣。争花晚蝶萦丛住，避弋惊禽截浦飞。一衽雄风消内热，高门无意事轻肥。
俊辅西还玉体痊，银台归兴且陶然。谈经宝序常迎日，膝席清司最近天。君拂翠緌朝右贵，我惊华发鉴中鲜。洛都巴俚虽求旧，莫累阳春一种传。
台阶抽得冒荣身，且喜西都见故人。仪世瑞鹓曾接翼，论交寒柏不知春。樽前高意青云旧，鉴里流年白发新。争奈诏书催上道，谈犀从此日生尘。
谢病弥年叹偃床，知君灵气本无伤。论筌自识忘筌意，失马终为得马祥。心到不贪方是宝，物归何有即名乡。西都老尹欢迎近，预喜遥临照席光。
平台飞雪欲成花，有客西征感鬓华。内史江莼空入梦，下邽罗雀此还家。鸿声不断关云黑，角弄初休陇月斜。𬳶牧未妨称吏隠，田园自有故侯瓜。
绿发仙郎冠誉髦，垦田分土汉家曹。诏颁紫检琼芝熟，歌阕青天剑栈高。巴蒟溢盘馨昼馔，郫筒环席荐春醪。西征自叱忠臣驭，千古王尊直笔褒。
废垒孤亭四面风，座疑身世五湖东。长天野浪相依碧，落日残云共作红。渔缶回环千艇合，巷蒲明灭百帆通。恍然归兴无人会，闲向青冥数塞鸿。
内史清班近侍臣，过家恩告曰俞新。邮中别夜星催晓，殿里归年树约春。几日词垣栖健笔，九秋朝橐冒征尘。西州归马欢迎处，定有临邛负弩人。
几日星催召节飞，迎车千盖溢郊畿。秦城璧返蝇休污，轩阁巢高凤始归。两憩甘棠歌美化，重攀温树怅流晖。因君更感忠虔意，夕梦翩翩绕帝闱。
故人同省复同班，且喜先归奉帝銮。居守乍抛留宅钥，造朝重拂宝梁冠。仙楹夕霭通飚驭，秘庑晨晖转露盘。我有寸心空恋主，扪膺难把向君看。
俊誉由来服搢绅，更烦余略霁边尘。威留玉帐时无战，班入金华地最亲。昔看草辞知大笔，今荣除馆识嘉宾。一章求旧人知否，媮俗都融郢曲春。
泥检封香矞露浓，汉庭新册颍川功。朱轓按俗麟符郡，青被为郎斗籍宫。俭幕卷云宾履隔，郢楼翻雪饯壶空。明光伏奏前期近，备对芳兰溢握红。
几夕烧熏歇被绫，东南使部望前旌。武泥给板言如綍，汉庾临波粟似京。露橘千头丰岁籍，江鲈百尾饫盘鲭。计筹暂尔烦经画，囊橐行看用老成。
感会由来属俊贤，谁知出处更相先。蒲且卷弋冥鸿日，荀令开池浴凤年。佚老疏金催具酒，济时商楫正横川。高风盛德俱难状，留与名山信史传。
粉闼仙郎鬓未秋，懿文精力允佥求。新荣亳忌祠神馆，更按乔卿露冕州。楚匦贡茅纷骑置，蜀艘移粟蔽江流。富人缓役承平士，肯学研桑苦运筹。
百舍星文动使轩，汉家初赐办装钱。犀株卫帐并儿勇，鹄发迎涂绛老贤。岁稔万箱资转粟，时平三策罢开边。中宸图旧恩方渥，几日从容武帐前。
憭栗霜华六幕空，丹萸成佩菊芬丛。香浮彭泽仙巾酒，影落龙山宴帽风。诗笔娱情真泣豆，舞腰回节更惊鸿。夕阳峣榭愁重顾，不见舂陵旧郁葱。
西峙东流意欲分，紫箫呼凤隔烟闻。书因屡答机无素，梦为频惊峡费云。羽帐枕寒晨未转，玉楼衣冷夜还薰。琴乌一曲何曾听，七十鸳鸯失旧群。
勤勤书札问青毡，郧水逢知似曩缘。海燕不忘栖厦日，霜松宁有改柯年。陪京玉节诸侯上，坐省华貂百辟先。朝夕公归领冠剑，定应偏作故簪怜。
边亭春色感离居，犹记衰龄本命余。樽味阻陪曹相国，带围空老沈尚书。军中鼓吹千蹄马，物外风烟一壑鱼。干栋不材须适分，愿公容我作庄樗。
粉署郎潜已十年，囊毫奏议委千篇。耻论颇牧云中级，去咏齐夷海国泉。路控驿疆逢瑞翟，气收炎浦见飞鸢。铃斋宴坐真腴盛，几种天花落帐前。
西溪本慰寂寥人，何幸开樽枉胜宾。一岸仙山平压野，两陂官柳绿围春。我虽酩酊能骑马，君自风流偶垫巾。更愧和篇寻故笔，试开荷橐久生尘。
年华摇落自骚骚，衰境牵人更畔牢。月里惊乌愁夜永，箧中团扇恨风高。烟霏曲霤蜘蛛织，气袭空阶蟋蟀号。恩重才疏归计晚，可怜身世一鸿毛。
城头吹角乱昏鸦，坐敞空楼感岁华。遥电不知何处雨，狂风还送一年花。洛桥禊席随流水，箕岭仙巢倚暮霞。出处半生虽未决，归心常傍故侯瓜。
督府迢迢瘴海城，掾曹三语蔼兰馨。归邮托信梅华暖，仙剂蠲疴薏子灵。蚌月射楼吟思苦，鸡潮惊枕醉魂醒。外台谁举沈僚俊，编著黄堂有政经。
问君何事拙谋身，竹坞溪斋养钝人。白鹭仪形闲照水，野鶑言语乱嘲春。半生已悔婴朝绂，万境方将付客尘。自笑经旬无宴具，对花孤坐咽琼津。
秘苑神池帐殿开，钩陈遥卫斗车来。柳舒瑞雾迎仙跸，花献天香入寿杯。恋藻文鳞争聚散，听韶丹翼剩徘徊。朝簪尽庆千龄会，薰曲汾歌即席陪。
倾坐仙姿掩石麟，奉章车府应观宾。谢庭早占芝兰族，禹会初陪玉帛臣。削牍西清催笔距，赐衣中禁换袍银。东归待看荣乡品，年似终童禄及亲。
春风秘殿翳华芝，亲见枚皋作赋时。秀色并开棠树萼，隽科先赏桂林枝。汉邮给传蕃恩告，蜀醑浮觞荐寿祺。几日陕郊迎郡副，车前悬弩杂军麾。
老持藩印守河冲，苟禄惟知恋轼熊。游旧最叨青眼客，埏陶今仰黑头公。巢由逸躅心空断，儒墨常谈耳欲聋。自笑晚年经济业，焚香静坐习元功。
阁铃无响昼辉迟，短发山巾尽日欹。战蚁群行开蛰后，暝禽相语欲栖时。遥通窦水添新溜，密数庭花记落枝。讼息宽条恩莫报，晚年余有白云期。
忝司宫钥忽三年，恩借闲州得颍川。楚北苍茫轩后野，国南膏沃许人田。汉台褒凤今难继，荀里占星俗尚传。更赖鸭陂能慰我，铃斋西畔似江天。
本愧虚名类斗箕，更堪华阁玷缨緌。海边不觉飞凫少，天外宁知吓鼠饥。倦客风霜嗟右席，故巢烟雨老南枝。新年定有澄清劾，归守东冈固未迟。
八月高空卷断霓，落霞残照掖门西。仙城气暖犹藏雾，辇路尘清不杂泥。殿里风回闻禁漏，阙边云敛见丹梯。迎寒便立甘泉仗，扈从应无七圣迷。
楚辞虚美独醒贤，左手香螯伴醉眠。国器载归壶似腹，江萍兴罢幕为天。雪楼珠丽巴人曲，芝馆尘生洛浦田。昼枕蝶魂方适兴，莫教痟意傍鹍弦。
衰鬓星星倦折腰，十年归就故山樵。临江径坏茅围屋，颍水风清树厌瓢。防蠹旧编裁竹牒，蠲疴珍剂访芝苗。鬻文谋食机心尽，试为劳生谕炙鸮。
悔倚危栏望夕霏，临高无事亦依依。天长去鸟几时返，风罢孤云何处归。一世功名惭击节，百年耕凿愿忘机。衔恩感旧谁能免，犹喜荒洲在日围。
太寝陪祠宿斗城，宠颁通夕助斋明。吴包瑞果金衣润，闽焙春团宝月盈。满腹鸱幐催御酒，溢杯羊䘓识君羹。甘滋饱德殊无寐，坐数章沟肃唱声。
冠剑中休会禁扃，暂欹孤枕拂云屏。汉臣责重非真醉，楚客秋高恨独醒。宝墨喜窥前赐榜，华绦犹记旧呼铃。诏催终宴箫韶动，更学鶢鶋子细听。
初服仍从洛涘居，鸣蛙铙吹满前除。露园柘弹愁逢雀，磻渚璜钩枉饵鱼。蜡屐幽怀高下齿，斲轮真想古今书。汉人尚自嘲频解，犹得凝神守泊如。
弥旬出沐道山头，僦庑萧萧避俊游。枉是胸中无块垒，可能皮里有阳秋。驾车款段惭乡品，托乘鸱夷笑客愁。曲突无烟宾坐冷，时闻庭雀一啁啾。
戍楼西北最凌空，倦客凭阑八月风。一曲黄河连野浊，半规残日背人红。山林枉负沉冥志，刀笔终无尺寸功。犹喜不迷存阙地，绛英瑶斗虎牢东。
百尺空台河上城，远波虚籁助秋声。过穷旅雁书难得，啼杀饥乌曲未成。急节何当容白发，流尘只欲傍华缨。临高莫讶频东顾，忧国思君不为名。
我来秋色逼霞曛，更作凭阑远望人。山口远衔遥白渡，水头斜略小平津。年华有恨惊心去，世事无端刺眼新。深愧具茨芝术在，挂冠终拟狎尧民。
东家华衮屡垂褒，倾耳幽兰郢唱高。雪苑曳裾惭赋客，春塘飞笔见诗豪。千金秦市文终贵，九奏钧天梦自劳。他日海槎如犯斗，愿将孤迹托星曹。
绿发仙郎得郡新，颍川重喜拂征尘。樽前道旧情无改，马上裁篇笔有春。万里江山迎使旆，九门冠剑别朝绅。请君更读韦平传，莫把家声苦让人。
岁阴谁不感摧颓，更值亨衢出处催。根柢只堪陪栎社，功名何足玷云台。览穷文史篇章倦，过尽荣华老病来。宫衮裁诗褒意厚，昏瞳刮膜喜重开。
药匕蠲疴去近班，主台西邑借余闲。梢云翠色凌霜罢，巢阁仙姿瑞世还。秋沼萦心林下水，晓楼供目雨余山。更逢酬唱俱清润，冰玉相辉戚苑间。
青管裁篇属旧僚，赓歌奇意亦飘飘。横徽曲妙谁逃赏，过物风清尽应箫。此路烟霞催入洛，他年簪笏庆归朝。乘秋不奈多高兴，重取兰薰答楚谣。
卷帷收扇暮凉初，秋意盈襟小疾除。池面宿烟荷盖老，阶唇漏日竹阴疏。虚舟触物真无意，高枕论才似有余。学道知非堪自哂，眼昏方读贝多书。
花落亭亭素脸开，忍寒刚欲背春来。已迷江令琼花树，更傍周王璧水台。楚馆娇云愁梦断，洛廛香雪待风回。一枝寄远真何益，费尽南朝陆凯才。
经年掩卧席凝尘，载喜西都接赋宾。照坐仙姿嵇玉冷，醉心英气瑾醪醇。斑衣就养垂华组，葆发伤秋岸幅巾。更谢妍谈殊未已，肯将车驷诮原贫。
蜀痟平日掩芳樽，星籥年凋景易奔。天远断芦催序雁，庭空飞雪妒离鹍。颜瓢枉乐堪忧巷，汉履犹思待诏门。月署仙郎多丽唱，苦嗟池草久迷魂。
日出东郊郢路分，斑骓嘶断怅离群。汉庭习𫈵仙曹远，楚驿攀梅使绶薰。蚁酎百壶凝桂溢，鹄歌三阕转珠闻。登临如赋兰台事，十二峰前尽有云。
云构崔嵬敞梵筵，皇家基运此兴先。如存不改当阳坐，善护常开种福田。四彻金绳规宝所，九衢琼树宿非烟。须知补旧延洪意，重数仙人拂石年。
早拂华簪谒冕旒，五更残点便鸣驺。星沈长乐钟声外，月挂觚棱阙影头。弱翮讵堪仪振鹭，孤怀终欲信群鸥。更惭晨坐鸿枢府，容鬓先于省树秋。
绀幰鸣珂万盖翔，九门冠剑拥晨光。城连南北长安斗，殿倚东西太极堂。云里铜乌风作籁，天边金掌露成霜。微生备位如葵藿，只有倾心奉圣王。
法家高议集朝緌，成绩连茅被帝晖。均赏已知羊胃烂，铭恩偏觉鼠肝微。泥涂枉入鸿钧用，腹背还凭逸翮飞。天禄半生瘨眩病，犹堪持帚扫朱扉。
楚客才多不奈秋，长安赴集苦淹留。半纶绶采缁尘化，十幅帆阴素潦收。离恨枉能宽带眼，归期犹喜咏刀头。督租勾簿真沈俊，终冀梁台一召邹。
溪斋元巳得嘉宾，曲曲烟渠逗翠沦。泼火乍经三月雨，泛觞重记九年春。风前小舞惊余雪，梁外清歌落暗尘。此会贵交应绝拟，斗枢星掖两贤臣。
几曲鸣溪抱啸台，阴阴野气压浮埃。林间幽鸟自相语，水上落花何处来。逃相故畦无废汲，封侯修竹是元栽。三川病尹妨贤久，终卜邻扉养不才。
沈臂惊秋肉减分，晓波衰柳对离群。臣饥枉索中都米，卿事犹参下国军。三袭赋台抛苑雪，一廛乡树辨江云。坐曹少茹徒劳叹，南阙干霄迟献文。
骊驹黄鹄两成歌，即席愁颜惨未酡。旧客仙坛红绕杏，怨魂春水绿生波。缔交英域银袍丽，宴族诗庭玉树多。简牍三千行自鬻，汉家鳌阙郁嵯峨。
峤外归来白发新，胸中无物有经纶。局当辕下骅骝足，倚著门边肮脏人。风雪又残梁苑岁，烟萝谁管楚山春。由来荣悴多如此，莫为前薪怨后薪。
十种仙葩各有名，相逢暂似到周京。簪端珥萼头虽白，酒面含华眼更明。风暖天香吹不断，露深宫彩洗初成。殷勤数尽千重叶，未抵衔恩感旧情。
新年西圃带轻寒，芳意含华洽客欢。瑞露只知催濯锦，朝霞犹欲隠乘鸾。暗期玉蕊蜂窠润，偷裛天香蝶粉干。应为主人恩不浅，并留颜色占春阑。
日永春残陋巷深，四邻萧寂小山林。张罗门外人惊爵，仰秣槽中马听琴。燕坐角巾移竹影，野谈争席占墙阴。灌园本是三公事，俋俋闲舒傲世心。
三袭觚坛夜未央，金支蟾彩共荧煌。凤舆遥憩壝门次，翟尾交分褥路香。星魄媪神联绀席，文宗武祖侑瑶觞。万灵醉止纯休集，方信周家骏命长。
园林春去自无欢，宴幕经旬掩客盘。雾野关河非意失，晓楼风雨不时寒。空梁燕湿休矜舞，曲沼蛙鸣且为官。嵩少归心堪怅望，紫芝赪桂老琼峦。
柳长花歇夏云初，幽圃寻芳但绿芜。不分伯劳随阿母，生憎蛱蝶效当涂。昏沈岭雾吞斜日，寂寞溪烟压翠蒲。欲拂琴徽销客恨，哑哑城曲已啼乌。
苑路轻骖拂晓霞，斗城南畔列侯家。临邛贵客倾中坐，漳水词人记后车。一石蒲桃先载酒，万株金谷正交花。风光不减兰亭会，醉墨凭君纪岁华。
汉家遗堵满山川，六里东西遂渺然。寒日似愁圭影地，秋风真作黍离天。五株杏发陵无邑，一项茅荒井失田。更叹道边多弃骨，可能犹为直如弦。
方底丁宁细札书，豫章都会冠全吴。垂腰三品龟衔绶，卫帐千兵虎刻符。药省树翻抛赐笔，练江波静见还珠。西山五色多仙饵，铃阁无声道有腴。
皇心精祷动昭回，嘉雪乘时弭岁灾。先作飞霙随腊舞，便含膏泽趁春来。天渊百顷移星汉，禁籞千枝傲岭梅。一曲巴人虽下里，愿持欢意助康哉。
古丘危磴接云梯，远目临高意自迷。千里绿芜平野北，半边红日乱峰西。台倾邺苑多残瓦，凤没漳河失故堤。近塞春郊无胜事，跛䍧风马满山溪。
风穴灵坛背汉皋，肃将祀典会诸曹。城头五鼓催关钥，席上双笾荐沼毛。冠岭昕霞迎霁旭，冒畴农橛渍春膏。箕扬毕好宜流惠，江外刀耕楚俗劳。
缥陂春色极晴虚，新水遥连六辅渠。沙上钓归人获鹬，梁边观罢客知鱼。苍浮树影烟生后，红皱溪纹日侧初。刮目暂成江海趣，狂奴终忆越滩居。
沮洳江云寂寞春，一轩风雨叹弥旬。灰残淮馆蟾韬晕，石去湘陵燕湿身。委路落花红罢舞，傍楼低柳绿争颦。萧萧枉结年华恨，愁煞西州掩鼻人。
车笠论交夙契深，文麒江海获归音。流光过隙偏惊驷，危睫沾衣不为琴。宁扣几劳歌白石，庄昏犹欲注黄金。无因一答瑶华问，南国洪乔牍易沈。
温诏封芝出帝居，秘曹星秩示优除。舜庭已茂三年绩，魏谤初销一箧书。丹地拾遗思汲黯，中宸批草待相如。前期雀厦无因恋，归从清尘六尺舆。
斗宫分局敞星闱，伯仲登贤士论归。奕世弓裘方善续，先春跗萼更相依。孤鸿暂作云衢骋，三凤行看帝阁飞。戚苑好书馀庆事，一门仙橐映朝衣。
岁阴休沐坐空斋，集霰飘霙次第来。仙粉有痕缘幌入，乱花无数觅丛开。故裘御湿便羔袖，冻醴扶衰藉药杯。向暮纷纷何所拟，谢家儿侄有清才。
有客天街夜辔还，霰花无数拂雕鞍。路疑西极瑶池近，人似南朝鹤氅寒。漏鼓传声催暝色，曲车迷辙寄余欢。埙箎雅韵皆多感，偏觉阳春再和难。
十里甘泉卤簿新，即时天借雪清尘。光含九陌疑无暝，花拂千旗旋作春。夹路彩楼偏著粉，中天峣阙更成银。绛驺案仗传呼盛，宁似梁王不悦辰。
戍城官柝应营笳，愁枕无眠感曙鸦。料峭风头犹助冻，苍凉天角欲成霞。离离弈局残星坠，脉脉刀环片月斜。尚喜初年轻病骨，半簪蓬影况苍华。
楚泽离愁不避春，柳梢梅萼送行人。绿波易荡销魂水，紫陌难遮拂面尘。道困秦仪犹掉舌，歧多杨阮始沾巾。剑缑髀肉无穷恨，羞向耕畴独问津。
纠缠空惊祸福频，沈舟未拯更摧轮。山头枉是轻廷尉，天上何容著蹇人。南国祭牺堪畏楚，东门猎犬尚尤秦。当涂莫竦支离诮，坐受朝家十束薪。
南宫仙老本多才，素幅珍纨绘境开。高节自缘心匠出，野丛还拥笔端来。挂余粉箨疑飘席，玩久风枝欲扫苔。俗眼莫惊无藻丽，岁寒颜色抵琼瑰。
当年璧马上荆台，曾识长离婉婉来。巧智忍随司马宦，沈酣终屈广都才。莼鲈荐俎朝丰馔，稻蟹藏波岁绝灾。乡梓汀苹鸡犬地，孙郎藻思若为裁。
孤根西土几时传，绛蕊缃趺早夏天。艳发虽惭李桃后，子成犹占雪霜前。酝余霞醑香应在，染杀绡裙色未鲜。一种芳心耐风雨，敢辞重叠奏君筵。
霁色秋空送目劳，小台摇落更平皋。红垂海树乌栖日，清溢江沱鹭浴涛。天势暮围鳞隰阔，雁行斜转翼云高。楚风摵摵迷魂地，可在扬雄独广骚。
天圣光华第二春，与君同日脱凡鳞。何知素领分符地，却见青云共榜人。千重使移行府重，一觞欢伯故俦亲。言诗击节兼风义，且欲因声附翠珉。
东阳世系出翘英，刮目神肤两共清。洛纸文雄钱万选，郄堂科美佛千名。春风适馆仙𫐌密，海曲夸乡县绶轻。上最三年归路稳，中阿芳意满菁菁。
西北遮胡晋部疆，更烦儒将下文昌。久调玉铉三司贵，出倚金城万里长。唐亩岁丰禾自合，汾波秋景草应黄。须知外警从兹罢，闲杀边邮赤白囊。
铃斋西北小池台，漠漠年光病眼开。水面绿深知冻解，柳梢黄浅觉春来。啁啾野雀遗寒毳，拨剌潜鱼露戏鳃。物物恼人俱入咏，使君争奈乏天才。
溪上危堂堂下桥，腊余春意卷寒飚。烟催树色全疑染，暖逼禽声自学调。封径老苔翻败锦，抱城空水皱轻绡。茨山小隠归心动，坐想琼芝几陇苗。
偶然人乏贰中枢，赐罢犹专督府居。发白自伤闻道晚，心丹谁识报恩余。淮天目极风帆驶，韩野魂销宰树疏。却顾病身何所用，只堪归钓颍滩鱼。
欣欣春色上高台，一雨关河宿务开。洛浦宓妃鸿已去，汉家皇后燕初来。山炉馥郁熏歌扇，锦瑟丁宁侑客杯。秉烛寻芳君莫倦，欢游才散便徘徊。
九十芳期去不留，解痟何计贳珍裘。炉残晋俗清明火，水冷山阴祓禊洲。风径舞花催暮色，雨梁归燕说春愁。离归莫问年华事，赋笔悲于宋玉秋。
城上凌氛百尺台，晚秋重喜宴楼开。泛樽露菊疑相识，吹帽霜风是再来。宝瑟丁宁催客饮，丹萸烂漫辟谁灾。莫惊银烛先为具，天际残阳唤不回。
白头荣路念何之，出处空惊未得宜。刘放老于宫里树，庄生愁煞庙中牺。嵩岩桂坞堪休影，颍曲芝廛好疗饥。但愿天心从尔欲，敢言归赴赤松期。
家家皋稷会亨辰，老丑无谋念孰亲。自乐一麾称外守，耻将三物诅谗人。灌园路僻苍烟晓，洗耳滩长碧溜春。此地敢言逃楚相，他年终拟作尧民。
十里商中抱帝畿，苑烟宫雾共霏微。长杨猎近寒熊吼，太液歌余瑞鹄飞。碧护斗城天倚盖，光衔蓬岛日舒围。楼船法从年年盛，借问孤臣何岁归。
晓拂青铜感岁阑，萧萧华发强扶冠。病憎蛇影能为怪，老爱松心不受寒。世务焦头机已息，主恩沦髓报应难。镆铘自跃非吾意，且作洪𬬻旧物看。
处世何尝尽值才，虚名高位自惊猜。千重浪里随流出，百尺竿头试险回。衰鬓不徒欺晓雪，孤心兼欲伴寒灰。嵩阳颍曲风烟接，已仗归云作隠媒。
水从云表济祠来，春冻初消旧堰开。岸侧浅黄先映柳，石边新绿便成苔。就深整顿吴歈桨，因曲安排洛禊杯。莫道使君无野兴，把竿常到月中回。
萧萧残雨过横塘，翠幕生波入坐凉。淡日映云微透脚，暖风翻叶更成光。墙头早杏青丸小，水面新蒲绀尾长。鱼鸟沈浮斋吏散，恍惊身世在濠梁。
拂槛清晨念老余，只堪丘壑便悬车。暗围廓落频移眼，坐况苍华不满梳。𫄫绶转惭龟钮印，土膏空负鹤头锄。人生出处真难决，羡杀贤哉汉二疏。
南宫仙客欲归休，更领铜符越绝州。郎位虽嗟三不遇，友声偏喜两相求。朝端引籍辞群鹭，天外忘机信白鸥。行矣松乔君自爱，虚名官职压人头。
一夜春风拂苑墙，归来何处剩凄凉。汉皋佩冷临江失，金谷楼危到地香。泪脸补痕劳獭髓，舞台收影费鸾肠。南朝乐府休赓曲，桃叶桃根尽可伤。
晓雨廉纤仅压尘，落花长草小平津。十千酒美空留客，九十春归不恋人。有恨刚肠随指绕，无情华发扑头新。凭谁与射踆乌翼，免向西嵫送日轮。
贤路尘消箧谤残，萧萧衰鬓得生还。久叨鸱尾三重阁，却趁蛾眉五日班。伤翼再来仍绕树，行云何处不思山。坐挥拙笔无文甚，正被中郎笑拙艰。
清明初过雨初收，春意重因霁景留。风定草烟还压野，云开山色始归楼。邙阴高树藏低岭，河曲新波没故洲。点检丛花犹半在，应须秉烛为君游。
月弦离毕破芳辰，舟子招招数问津。压岸晚阴云著野，蘸渠春色柳随人。烟畴雊雉逢谁叹，风碛惊鸥莫我亲。赐告有程归棹急，赧然归水愧游鳞。
沟水新伤掺袂人，何言便作死生分。地中玉树无期见，琴上牙弦忍再闻。几日离觞成渍酒，平时芳札代遗文。东亭哭罢愁回首，落照铭旌隔野氛。
驿骑传书拂塞尘，开缄长跪墨犹新。霜余且喜青松在，火尽谁矜白璧真。嵇阮交游思旧隠，皋夔功业记名臣。年来更嗜无生学，笑杀关西仗钺人。
前旬风雨逼清明，柳色天高雪絮轻。冷落介推藏火月，寂寥潘令种花城。军中蹋鞠人穿域，门外吹箎客诧饧。今日太官还直具，多年私邸隔朝缨。
碧瓦新堂压素波，主人欢意驻鸣珂。风清共觉烦襟快，觞急都忘醉弁俄。江苇有情侵岸出，野鸥无事掠船过。西墙墨妙须珍护，皇祐高秋胜永和。
鸾鹊惊飞诏检开，唐家仙殿育英才。毫端误墨谗蝇尽，塞上求群故马来。咄咄书空徒有意，冥冥避弋本无猜。孤生旧辱知人举，一夕闻风释九回。
天子乘冬校猎回，钩陈平野转瑶魁。万蹄未暮先追日，叠鼓非春已作雷。得俊风毛随禁仗，犒勤霞液出仙杯。词臣定有长杨赋，翰墨能销几许才。
秘邃严庐斗极傍，知君此夕较连章。天移宿幕邻尧屋，霞滟仙杯杂嵰霜。坐觉铜签随漏箭，卧惊银汉入宫墙。精心百汰知无倦，千牍皆供夜石量。
绿发仙郎藻思新，就中诗语更通神。清襟逗兴初无滓，彩笔呈华别有春。顾我风期情背俗，感君官职命欺人。汤汤听尽流波曲，终愧衰聋赏未真。
西风书驿到河津，且喜开筒丽句新。安石风流高映世，君房言语妙惊人。公怀远略须经国，我愧华颠未乞身。惟有论交方寸地，岁寒留得比松筠。
一辞云陛五周年，琐闼销符宠再迁。时誉敢希吴陆俊，归心偏识汉疏贤。蜗头狼籍争锋地，鸿影徘徊避弋天。命驾不须频见约，颍滨嵩麓有私田。
闰历先春破腊寒，彩花金胜宠千官。水从太液池边动，柳向灵和殿里看。瑞气因风生禁仗，暖晖依日上仙盘。须知圣运随生殖，万国年年共此欢。
闰章余历气先回，腊尾新阳已暗催。三改使符惊岁往，六倾宾酒驾春来。枝头翦彩仙葩折，胜里宜年宝字开。更听美人金缕曲，从兹争合舍尊罍。
幽刹寻春傍翠微，游人谁解惜芳菲。阴晴野日不常见，红白路花相杂飞。一世功名催俊杰，千金歌舞属轻肥。左迁病守真无用，试学山公倒载归。
汉家挈令赖诸公，末至缘何玷选中。马尾不知书画误，鸟声偏乐友心同。忘忧日接三杯善，轧思时分一溉功。敢向明廷邀异赏，从来儒术比司空。
春筥收英得几丛，小团珍串刻闽工。甘逾宝屑非关露，快入烦襟不为风。左䥶沸香殊有韵，越瓷涵绿更疑空。从来酪茗嘲伧鬼，莫枉奴名立异同。
上林春色老朱樱，谁见联科纪佛名。睢苑妍辞俱右席，太丘遗业肯惭卿。离歌坐写埙箎恨，邑政行闻鲁卫声。使橐尽堪传尺素，双函同慰一摇旌。
慈恩题墨七雕年，霰雪相逢倦客天。男子诣曹羞会课，秃翁无版欲归田。爻占后笑余艰象，书入穷愁有剩篇。闻道汉家求失职，可能梁甲信灰然。
再来湖上已春残，物物随时亦强欢。紫叶抽荷疑弄橐，翠皮包竹好裁冠。惊桡野鹜移沙渚，贪饵鲜鳞荐客盘。尽日临流忘吏事，须知名世六条宽。
绿鸭东陂已可怜，更因云窦注西田。凿开鱼鸟忘情地，展尽江河极目天。向夕旧滩都浸月，过寒新树便留烟。使君直欲称渔叟，愿赐闲州不计年。
西北云波逗异津，两陂相合到城𬮱。桥横断岸才通舫，路转新洲不踏尘。倒影剩容霞底日，暖光平展鉴中春。摧颓病守时无用，堪与鸥鹇作主人。
岁晚风清洛雾开，有人沿溯避嚣埃。庄谈解辩观濠乐，潘兴能添作赋才。兰菊分洲争向背，凫鹥随棹罢惊猜。留都吏役虽羁鞅，亦欲抽身更一陪。
风窗夜永烛飘煤，坐拥空炉暖冻杯。束缊未求曹相火，冥心将冷子綦灰。禅床隠灶徒惊俗，曲突徙薪枉备灾。余烬欲销微霰集，燎薰援锦忆平台。
济渠冰解逗奫沦，花柳兼催近郭春。城外天形低合野，水边楼影倒倾人。趁晴鱼意双游乐，助闹禽声百种新。老倚芳樽从外诮，且将吟啸代经纶。
津亭理櫂拂朝霞，试补东溪县道赊。旅突倦供樵客桂，官符贪及戍时瓜。蟾生海岸空弦湿，天倚山城一盖斜。岁晚私书无惮数，轻邮不禁岭头花。
郎署新闻一进阶，汉家临遣重州台。人持泽节龙形出，路建风旟隼翼开。千顷江禾年有瑞，万盆吴茧俗丰财。吟窗剩赏云峰翠，即是逾期报政回。
江海多年滞轼熊，书林谏霤得儒宗。宽条一札仙泥熟，慈宴千觞湛露浓。迎舸蔽川交画鹢，队笳横浦细吟龙。轻扬俗改方图旧，两马行催诏传封。
临艎西溯近神垌，六辅联疆见驿亭。千里暮霞烘日脚，一篙春水皱天形。野桥烟火微分市，曲岸渔樵别有汀。忽忆主人恩意厚，倚樯回首涕空零。
谢病台阶别邃旒，更荣符钥守司州。箧书已辩恩难报，台礼虽颁政未修。漱石洛波鸣佩晓，插云嵩色绀屏秋。烦君丽句催登览，欲便长随麋鹿游。
荆台杯酒接殷勤，已是缇灰十五春。学舍早欣游雾露，辞条今服际天人。沈居雌蜺那知赏，叶牖神龙更骇真。侍上可能无狗监，子虚赋就长卿贫。
裂𦈡无路学西游，衡木为扉恋一丘。阮籍自多回辙泪，虞卿长有著书愁。江边客素沈惊鲤，海上机心失故鸥。借问骚人才几许，莫因𫛸鴂枉悲秋。
忍当昭世卧隆中，西笑无谋始讳穷。鸥散海边渔事废，炙残京口客盘空。乡魂怨晓虚为蝶，头葆悲秋不后蓬。欲把遗编论兴废，诸儒争奈喜嘲雄。
六年衰鬓两为州，何意瓜时谒冕旒。去位本无三已色，过城应有复来讴。吹虀胆怯空思勉，沦骨恩深未易酬。即日诣门重谢罪，豫惭危涕满中篝。
绿绨珍检九天来，绶笥腾装拂簿埃。铃阁饯歌鹍瑟怨，璧田仙里驷门开。厨书久汗南山竹，征袂浓薰北使梅。岁晚林光催奉计，五云城阙倚瑶魁。
阙塞千岩入画图，八关修供柅征车。半斤运泰贤将用，不二门深疾始除。香钵净羞熏宝席，法螺仙曲逗晴虚。从兹定许陪登觉，肯效区区栗里舆。
接武西台属巨贤，琴樽欢意满山川。论交共到忘言地，感别空惊易守年。陕界霜氛迎喜气，颍郊秋色犯华颠。卜邻自有归休约，终就溪林占一廛。
君欲归休未得休，再持符节定西侯。深严殿籍恩图旧，蔽芾棠歌野续讴。洛浦神仙观送客，崤陵风雨避传驺。高怀莫作衰年调，公府重来尚黑头。
东来春色变层阴，甘霈前符望岁心。云叶乍惊重础润，土膏先过一犂深。皇慈已浃流根泽，芳节殊非贯序霖。忽枉新篇真寡和，鼻声衰浊费长吟。
荒城岑寂冒春霏，竹落江村具体微。蛙怒爱为先雨叫，燕轻多作逆风飞。印波鸾鉴新荷小，碍路犀簪早笋肥。极目纤尘都不动，元规安得污人衣。
一窦春泉贯晓溪，水光涵物见纤微。波凫泛泛骚人卜，风蝶翩翩佛助飞。雨足旧兰穿畹出，饵香鲜鲔压钩肥。昔闻缓带犹堪羡，退食何妨野客衣。
半生多难窜民廛，北阙重来雪履穿。木在沟中宁有间，人从河上更相怜。尘栖绶笥昏余采，虫食书縢脱故篇。不敢对君重抚臆，孤怀同是一潸然。
解籍书林同遇春，茕茕孤影吊穷尘。茂陵久卧添迟思，东观重归有戏宾。争食已惭池鹜饱，忘机更待海鸥亲。懑然末曲何能续，聊志当年并赋人。
虚名三纪玷王朝，晚岁刚肠万虑销。笃学自依袁伯业，醒狂谁比盖宽饶。将旄烛日逢兵偃，隠谷连云负客招。白首报恩虽竭节，拟留余力事耕樵。
阙里高谈擅席珍，多年嵇痹叹沈沦。封轺续食论乡士，彩服承颜断织亲。风直鹢郊伤六翮，机藏鼷弩惜千钧。载肴谁就扬雄宅，覆瓿书成担石贫。
离怀何事共凄然，云路无因着祖鞭。赋苑竹荒沈旧赏，书邮梅老怨残年。庄魂断处星垂地，楚思摇时水接天。赵壹穷愁堪自笑，拟将文腹敌囊钱。
坦床仙格照琼筵，归待兰陔补逸篇。别路云霞交友阔，庆门酥酪弟兄贤。春郊送目车流水，夕馆迷魂月上弦。续食定知西笑近，马生词赋贾生年。
几日章街认锦鞯，平明颁节抚秦汧。严庐侍从宣劳久，郄府诗书得帅贤。彀骑千蹄嘶陇月，城笳三叠破羌烟。宾簪自古从军乐，别梦空随使幕莲。
绿图层阁倚昭回，瑞鷃惊飞诏押开。关内赵张人续誉，禁中颇牧帝怜才。垂鞶虎绶朝装出，夹毂蛇矛使仗来。坐镇平时文檄简，赤囊边琐有轻埃。
晓树阴岑客舍春，卿舆不访著书人。长楸有地金成埒，曲突无烟桂徙薪。自欠解兰抛北阜，更堪鸣磬是南邻。饧香酝冷沈欢绪，枉负山郎出沐辰。
天街残月斗城西，五里葱葱瑞雾迷。仙翰入陪廱泽鹭，晓筹初听汝南鸡。星翻徼道千庐密，云敛觚棱两观齐。自顾山林疏贱质，谁将车马载惊鼷。
河里孤城岁倍寒，冰霜千里正漫漫。炉熏宝焰翻沈暖，酒入衰容不借丹。翠幕障风褰影数，玉琴抽雪按徽难。天高木落千花尽，闲抚青松仔细看。
世事悠悠未遽央，虚名真意两相忘。休夸失马曾归塞，未省牵牛解服箱。四客高风轻楚汉，五君新咏弃山王。秋来数有渔樵梦，多在箕峰颍水旁。
疾间勤勤解郡章，北楼舒啸寄徜徉。山围轩后乘车野，水接尧民洗耳乡。拂衽风头迎爽籁，压林霞尾送残阳。冶城极望虽高世，争奈临秋鬓未霜。
𫛸鴂三惊楚泽秋，回肠更用斛添愁。燕台市骏千金骨，汉客逃名九罭䲡。木断华樽俱失性，瓢空陋巷独堪忧。夏畦墦食非吾事，终访班生问一丘。
万仞青云接翼翔，江南离思满雕章。轻投暗路珠无胫，骤濯迷魂玉有浆。奏记诸公多感慨，拟骚前哲剩凄凉。寄怀何止三年字，留秘传家古锦囊。
八年三郡驾朱轮，更忝鸿枢对国均。老去师丹多忘事，少来之武不如人。车中顾马空能数，海上逢鸥想见亲。惟有弟兄归隠志，共将耕凿报尧仁。
小园乘暖敞孤斋，畦埒经春尽绿苔。新笋偶随枯筿出，野花闲抱故藤开。双桐夹路元标井，酸枣依墙本乏台。北户清风时一至，此身疑到上皇来。
河桥烟北寂寥城，山圃虽春气尚清。戏蝶有时飞自远，野禽终日语无情。露痕浥浥添花重，风意沾沾助絮轻。看遍物华还自看，乾坤同是一浮生。
临溪长是见归乌，摇落初惊岁物徂。虎掌烟芒金穗密，雁头霜叶绀轮枯。差差去幕东西燕，两两随波上下凫。更向岸边横饮舫，便疑狂醉宿江湖。
雨毕天高卷断虹，郊原无物不秋丰。禾麻自称霜前熟，梨枣偏依日处红。烟外短帘闲映柳，水边轻翼暗随风。田庐我亦牵魂梦，归去嵩阳一老翁。
二月春风引夕阴，巩烟邙树怅登临。酰鸡瓮外天方阔，偃鼠河滨水正深。万叠绀螺山北耸，半边红壁日西沈。凭高薄暮人谁见，一寸如丹魏阙心。
憭栗梧楸似楚骚，霜余寒水失溪毛。游鳞泼泼心应乐，乱雀飞飞意不高。平世功名难强立，昔贤卿相是真逃。人间万事无涯际，争得先生一藉糟。
贤路绸缪早奋庸，搢绅元许黑头公。岩霖暂卷浮云外，国栋来参散栎中。仙禁巢阿思瑞𬸘，野场收弋看冥鸿。恐难便遂东山卧，忧乐须将一世同。
君家酥酪弟兄贤，督府从军滞幕莲。江上归音鱼失素，天边离思月成弦。阮毫答记无遗草，楚赋悲秋有剩篇。玉骨道风沈俊久，汉条新计会甘泉。
河外轻寒气未佳，春襟愁目遍天涯。浓云破绽翻无雨，落日因循便作霞。麦陇寸苗思污雉，柳滩新叶欲藏鸦。如膏且冀均农惠，莫枉层阴挫物华。
西北楼边路欲分，神皋不见见浮云。晋邮尺牍波中断，洛客归心笛里闻。丽赋有情伤桂魄，劳歌无节怨兰薰。汉家续食催西上，忍逐江鸥狎旧群。
三楚风烟会汉津，凭高倦目此城𬮱。山前雾密疑藏市，楼上尘轻不污人。鸣瑟久抛雩舞地，称觞更负永和春。私书一纸离怀苦，望断波中六六鳞。
云叶西来拂画楼，江南何处不汀洲。三春草绿王孙路，万海梅残陇使邮。落照窗扉尘作马，黄昏帘幕月成钩。张衡藻思能多少，玉案貂襜各自愁。
一麾南北数移官，三见鶑花送雁寒。双鬓欺人还似雪，寸心忧国本如丹。雕虫曲艺论文浅，乘障迂儒破敌难。惟有归耕初志在，故田西接饮牛滩。
日转西轩小雾开，羲皇高兴伴风来。层云气润犹蒸础，残电光微不应雷。曲沼清浑鱼对跃，暮帘明灭燕双回。凭高更结京华恨，魂绕梁园旧吹台。
天角残虹截暮晖，南楼风快暑烟微。月波半露金枢穴，云叶全收玉女衣。气爽戍楼孤鹊去，雾沈荒苑数萤归。凉轩更作东山咏，何处庄环有世机。
修邙才转便维嵩，都占黄河小曲中。秋助峰峦相倚碧，日催梨枣一番红。烟芜虽歇犹藏野，霜叶能飞不待风。关辅俗淳无巧弋，天边何意有惊鸿。
登临何处恨春残，楼上池边夕照间。非意野云遮倦目，无情空水鉴衰颜。青谿久负幽人约，白发初辞宰相班。才与不才何足辨，此心都拟付庄环。
西畿三辅切天阍，何意颁来细札文。学谬诗书惭作帅，身非甽亩更思君。使轺结辙横周道，乡木交阴忆汉枌。保傅上才敦雅眷，满章褒意蔼兰薰。
出入台阶谢奋庸，白头持节更为公。临民不称瞻岩尹，慰俗犹依赠扇风。天许云鸿矰缴外，世怜池鹜稻粮中。一闻丽唱情何极，心结平津旧阁东。
秋来遥说洒烦襟，季虎昆龙伴啸吟。弓影奋疑临酒释，荆枝欢意恋丛深。仙山校籍催归传，宿馆销魂警曙砧。我亦白头思共被，非君谁照急难心。
多年零雨咏公归，得谢高怀与世违。池凤何尝嗟见夺，冥鸿终不更低飞。寿觞应举三朋酒，师衮闲抛一品衣。我亦摧颓逾耳顺，异时惇史托余辉。
世隠东畿赋遂初，荆枝相乐本田庐。偶随幽鸟同还俗，何意惊鼷并载车。浴殿封芝惭视草，史阶簪笔玷成书。犹欣夙契寒松在，持谢雕章悦柏余。
多年京洛寓灵台，贪见三山缥帙开。野鹤据轩真冒禄，跛䍧生奥苦为灾。茂陵养疾愔愔骨，庄室刳心寂寂灰。南鄙孤城非灞岸，欲乘春气望瑶魁。
天畿巡部听车音，更值秋空卷夕霖。击壤但闻尧俗乐，宽条方识汉恩深。酾渠引漕民兼富，飞檄宣风令莫侵。余藻相存知厚意，孤松凌雪鹤鸣阴。
几日都亭避宪骢，使台分节按江东。朝端旧简飞霜白，关外连艘饷粟红。晨鼓叠喧鸡埭月，暝帆遥卸雀桁风。先秋若有离怀咏，剩取芳筠作信筒。
霁云衔苑雪云开，春色先从禁籞回。马上妩眉偏认柳，楼前妆额固知梅。吹残凤籥惊寒律，忙杀鸱幐取冻醅。莫问康年行乐意，寿觞初罢佛灯来。
郧波翻縠抱城流，梦比春风第一州。槁质枉陪温树密，胜襟还负岘亭游。风英百种纷如绣，溪羽千声巧命俦。遥识使臣兴感地，浮云长映最高楼。
公有长才动缙绅，朝廷不肯弃名臣。高怀空结山中社，远略今清塞外尘。竹坞未荒溪叶密，菊丛虽旧径花新。南台素壁题名处，莫惜麾铙一驻轮。
二纪便蕃冒主恩，归来荣感两惊魂。昌辰尽见群龙出，急景俱随骇驷奔。史册褒贤空汗竹，山丘余泣已陈根。此身不减灵光殿，遗老班中岿独存。
汉枌遗产接东陂，舒啸行吟失旧期。岭上孤猿惊别久，山中芳草怨归迟。鲋波希润宁堪待，龙断求丰忍自欺。负郭已荒金未佩，天涯浩叹满隆墀。
最乐乘秋浩气全，洛台归兴满新篇。霞浆不杂甘辛味，庙瑟都遗掩抑弦。昆岭希珍惊倦鹊，兰台清吹饮吟蝉。欲知传诵人多少，正似三都纸贵年。
壮心销尽见天机，敢惜功名与世违。拙似潘生难济用，老于蘧瑗转知非。多年鸡口惭争食，自古驽筋爱举肥。常恐冒荣孤晚节，春来魂梦到柴扉。
春城岑寂早花开，久脱冠梁有薄埃。安邑本缘饥腹累，茂陵非为富赀来。惊罗晚雀同茅宇，争席春农伴茗杯。自有忘言记真意，不烦骚客赋衔枚。
岁稔兵厨富酒材，几槽新溜滴芳醅。秋香自与兰英合，春色潜依竹叶回。蟹甲佐欢宾斝溢，鸱幐参贡县邮催。虽非平乐十千斗，愿奉康成三百杯。
风蟾成晕露成霜，玉箭添筹怨漏长。四载归心同骑省，半分仙骨过东阳。惊猿久负排巢客，乘驷谁轻喻蜀郎。掩鼻裁诗多感慨，吟余星斗转秋潢。
临波飞阁迓层飙，溽暑狂酲此并销。客至自同仙寇御，舟归不减郑公樵。云明别岛朝虹饮，月碎前溪夜鲤跳。借问北窗余兴否，羲皇高世一相招。
履道遗坊敞净庐，昔人曾此赋闲居。园经汉传挥金罢，石记商贤作砺余。绿玉千竿多映水，苍帷双树竞凌虚。神交不必论年辈，一夕清吟万境如。
岷峨秀气入京华，鹏翼抟风势莫涯。昆玉照人呈美璞，楚兰芬畹擢新芽。朝廷迁陟先诸彦，闾里光荣在一家。不鄙蒙阳疲病守，肯来同醉岸乌纱。
言路再居无少补，护边三岁乏微勋。非才自合投闲地，竭节终期报圣君。老去风光流似水，病来世味薄如云。读书记一将忘十，少壮谁教不自勤。
宝构沈沈夕雾迷，儒林俊老出分麾。中天秘牒河龙负，上路鸣铙筰马驰。香袭宠鞶惊放兽，野连丰芋蔽蹲鸱。潼江肯学淮阳卧，仙液真腴壮寿祺。
佳城郁郁颓寒烟，孤雏乳兔号荒阡。夜卧北斗寒挂枕，木落霜拱雁连天。浮云西去伴落日，行客东尽随长川。乾坤未死吾尚在，肯与蟪蛄论大年。
洞庭叶下凉飕飕，冻天顽白凝不流。圆月拟缺不忍缺，轻露欲浮终未浮。忆吹朱籁凤𫐌上，更采紫芝云峤陬。玉楼天半几千尺，珠树玲珑悬上头。
高林风怒雨声黑，小阁灯背人语阑。谁知云外月高照，定是叶间鶑最寒。时觉急飘愁未已，似闻徐滴喜初翻。骊驹北首榆关路，天晴烟树沙碛宽。
归骑翩翩去路赊，郁葱佳气望天涯。艰危剑阁三千里，惠爱刀州十万家。龙尾道边瞻日彩，鹿头关外别春华。金明扈从宸游处，休忆连年泛浣花。
再任坤维报政成，紫泥恩诏下神京。摇鞭有客添归兴，折柳何人不怆情。杜宇江山经鸟道，海棠池馆忆龟城。尊前执手难收泪，投分从来比弟兄。
卧龙东岭冠云霞，亭面谿流对若耶。秋霁独先初夜月，春阴见尽满城花。疏篁绕槛栖寒雀，乔木依檐泊暮鸦。红烛未残宾已醉，倚风歌管到人家。
郡阁高檐半纳云，危栏徙倚惜芳辰。澄潮叠嶂新经雨，啼鸟开花各为春。案有笺毫难赋景，席无歌管懒邀宾。自怜莫厌登临数，即是葵丘代戍人。
故山萝蔓锁云扉，几夕扁舟已梦归。莲社招贤移岁月，芝岩编句满珠玑。金刀拥雪新雕鬓，香祴欺兰旧赐衣。后夜吴门对霜月，怀师余意在琴徽。
邑境人歌令尹贤，构亭裁址俯清涟。风高送目帆侵日，秋霁凭阑水接天。越茗似云邀客试，吴莼如线佐庖鲜。政余授馆多投辖，费尽公田种秫钱。
短亭祖帐接平川，柳拂回波系画船。渐向落晖分绣袖，忍听离曲怨鹍弦。云连稽岭应怀古，路近花源好访仙。那更凭高望天际，江堤烟重草绵绵。
去谒吾君遇太平，太平明主重南能。不关名利真开士，却返林泉伴野僧。御赐白金为长物，身归青嶂策枯藤。只应待到天台日，斋炷檀烟定有灯。
龙卧山形滴翠微，翚飞阁势构空危。六鳌不是湖中蛰，一岛疑从海上移。屏障笺毫吟咏处，神仙罗绮燕游时。自惭为吏非香案，又蹑云梯从使麾。
世称幽景属金仙，若是精蓝岂妄传。涧涌双泉雷出地，山围四面管窥天。唐僧手泽神毫健，梁帝宸恩宝器妍。今日喜偿平昔志，更逢闽客此安禅。
何事化工情愈重，偏教此卉大妖妍。王孙欲种无余地，颜巷安贫欠买钱。晓槛竞开香世界，夜阑谁结醉因缘。须知村落桑耘处，田叟饥耕妇不眠。
鸣凤相邀览德辉，松萝从此与心违。孤峰万仞月正照，古屋数间人未归。欲助唐虞开有道，深惭巢许劝忘机。明朝又引轻帆去，紫术年年空自肥。
南屏高瞰府城西，画舸千艘共醉迷。四柱台边烟是幕，百花桥畔葑连堤。龙檀咽路迎舆隼，绮绣登山污粉题。暮色沈沈郛郭闭，宝灯辉映梵天低。
寻游心绪忍阑珊，高处重登始是观。晚吹划开三面碧，晨曦收住一天寒。南屏洞户萝阴合，东极鳌峰雪浪漫。远近声形穷不得，离朱师旷漫凭栏。
澄霁无涯混一区，似开尘网到华胥。图抨水墨烟昏处，国占清凉月上初。云梦泽宽城邑远，华严川好酒胥疏。祇期摆脱名缰了，来约真仙傍此居。
乘障一麾逮出守，终更三岁今来旋。巴云晨趣东北道，僰月晓背西南天。故人把酒数卷白，离亭赠柳长于鞭。属羌羁诏久款塞，归为天子细论边。
蜀天向腊寒未极，倚槛绵睇亭皋分。一萍团红江上日，数盖淡白楼头云。杯中竹叶与谁举，笛里梅花那忍闻。愿君枉步数相劳，他时离绪徒纷纷。
十年去国老蒙召，今岁始见家园春。双燕初来即宾客，群鶑相逢如故人。蒙茸草树延野色，碎璅鲑菜供盘珍。多惭吾党共醒醉，收得泽边憔悴身。
少城西北最高处，凭槛极眺襟怀开。糢糊烟树鸟边静，突兀云山天外来。归樯栉栉逗淮浦，凉飔猎猎生岩隈。虽非吾土信云美，伴客留连倾一杯。
斋幄连蜷驻玉虬，万灵遥护翠云裘。宝鸡并雊迎神曲，卓马争趋助祭侯。封屋都人差赐帛，贱星牢口閴无囚。露萧雷解疏恩美，万和欢声速置邮。
三时受诏拥缇油，曲笔无功苦思抽。不得成书同太史，须知非我异春秋。空言自合因人废，残藁犹应盖瓿留。归卧私庭深阁笔，饱尝鸡膳太悠悠。
仗外鲜云敛夕容，跸声遥下紫营东。迎神秘座𪭢金密，腏食清坛烈火红。七萃禁戈攒月冷，万侯朝璧照霜空。天心帝意通欢豫，并在柴薰缥缈中。
云端峣阙下呼鞭，彩树遥分坐狄前。山戏百层平乐地，佛轮千影瑞陁天。祥风入助银花丽，宝月来供雉扇圆。献岁承平多乐事，击靴谁美唱唐年。
迩英何幸奉经筵，俗状婆娑艾服年。兰叶初窥图上字，奎钩乍识禁中天。坐凭重席惭清问，能读三坟赖众贤。犹藉向来稽古力，不然须合早归田。
露门重幄紫云开，何意孤臣得重陪。攀树已惊刘放老，受厘犹及贾生来。华绨藉暖瞻宸几，甘露浮香入赐杯。稽古虽勤成底力，心知不及汉儒才。
相阁斋居政事西，兹辰正值朔云低。雪园鹍冷应先舞，雀树鸡闲欲早栖。搁笔暂停黄纸尾，解骖犹放紫茸题。仙谣唱罢微阳动，谁见林间荔甲齐。
枌榆秋报汉家坛，斋誓先朝令不刊。抱𫈵一身依礼署，饭蔬三日属祠官。天池唳鹤惊宵滴，宫堞栖乌噪暮寒。倦枕不烦神栎梦，有人无用亦常叹。
破月余光淡禁街，驻车聊候九门开。双蟠晓阙苍龙动，斜倚春城北斗回。漏箭急传催叠鼓，酒炉争拥卖寒醅。元规尘影真堪畏，已傍游人要路来。
翠裘朝罢转昕霞，颁服诸方走使车。泥和五芳中出诏，锦裁双兽织成花。官叨侍橐恩加等，例及和门赐有差。坐袭余温身更宠，不惭多病带镮赊。
腷膊鸡声夜向晨，东方飞景到云林。帘帏已是曈曈晓，庭户全无曀曀阴。可是梧桐长得地，也应葵藿久倾心。日边早晚来环赐，见说清光注意深。
郁葱佳气护天台，衔尾茸题隘路槐。金箭忽鸣衡漏尽，火城争扑相车来。黄人日映仙盘上，阊阖天随禁钥开。规地凝深谁得见，渚鸾雝鹭自趋陪。
银台路入复门赊，四载重来鬓愈华。况自秋毫皆帝力，何言旧物是吾家。宫盘浩气浮襟爽，省树珍阴叠殿斜。书枕梦残闻吏报，日痕还复度砖花。
汉家殿幄紫云连，万品仙葩匝赐筵。露蕊半晞仙掌外，斗杓长在帝车前。液池綷鸟栖连籞，钩盾祥麰遍弄田。病客无阶陪槀饫，除因断梦到钧天。
秘殿霞暾几刻移，天临法座俨朝緌。鱼龙雾暗充庭后，羯鼓风干解渴时。山答欢声来广座，花留和气入繁枝。自怜侍从非方朔，不识壶𪙾是隠词。
长怀禁籞宴嬉年，帐殿深沉望碧莲。秦地河流疑象汉，上林宫缭欲扪天。恩杯兰末流霞溢，跸道梧阴綷羽鲜。紫陌暮归人籍籍，汗帷挥雨杏粘鞯。
四陵烟柏蔽团晖，晓束朝绅拜庙闱。台下俗无西向射，寝中人护月游衣。垂髯上汉龙难见，耘野连天鸟自飞。酹毕驱车循故道，经时回望怅依依。
本自悲凉葆发多，何缘末至滥中阿。马肝不食非论味，狗曲犹轻枉为歌。旧学空疏缘病废，壮情牢落伴年过。终然野鹿江鱼性，长在云林与素波。
良辰酒所独持杯，目极南云首重回。荣路久嗟冠一免，经筵贪爱㰅三摧。多年道胜胸中战，即席人推客右才。深诏糊名求异等，伫看挥笔映天台。
中天铜雀长鸣罢，清籞滮池告稔初。刈敛方从弄田出，颁分更自导官余。霜茎矗秀纡宸玩，玉粒凝甘剩禁储。惭愧有年君赐厚，等闲欹枕梦为鱼。
火树缯山凤阙前，皇都美景属新年。烟花并作长春国，日月潜移不夜天。道上落梅飘脆管，陌头繁杏著游鞯。须知钧会人同乐，莫叹秦侯抱疾眠。
出休连日似山郎，坐有蛩毡沐有汤。缸面酒华随日转，琴中松韵共风长。宫卑宁为今无巧，愚极曾闻古是狂。自顾支离身碌碌，襆归囊被亦何妨。
弥旬出沐道山头，僦庑萧萧避世游。枉是胸中存垒块，可能皮里有阳秋。驾车款段惭乡品，托乘鸱夷笑客愁。曲突不黔宾坐冷，时闻庭雀一啁啾。
病粟支离月有储，汉家汤沐许家居。材同曲社真无用，拙比河阳恐有余。半夜羁魂随鹤警，九秋嘶腹共蝉虚。谁言舐痔非长策，却得君王五乘车。
火云叠影抱炎曦，沾沐身闲与胜宜。卷叶初开芰荷沼，轻房半系石榴枝。茶枪早翠吟魂适，蔗境余佳渴肺知。汗马属鞬非我事，到头攘臂是支离。
门依北郭最闲坊，休令归来白昼长。司马苦消非我事，次公无酒是真狂。午鸡初下繁阴合，梦蝶徐翻倦枕凉。自笑此生疲挟䇲，不知呼塞亦亡羊。
散带家居首任蓬，闭关穷巷避雌风。官非言责如余裕，流在儒家觉少功。慢态已成书几积，黠姿无半画厨空。此生信有天年乐，堪置蒙庄大社中。
寒云万里送残宵，面旋祥霙集岁朝。繁影未能藏夜燎，薄花仍欲伴春椒。光含象阙苍龙舞，气勒交衢卓马骄。丰兆欢歌谁不尔，百官兼放五门朝。
曾见芳英上舞裙，缘何此地寄轮囷。烟滋黛叶千条困，露裂星房百子匀。未羡扶南收作酿，曾经骑省赋为珍。须知博望来时晚，莫促幽芳趁暮春。
长廊尽北到禅扃，宴坐林间共褫缨。秋气只知双鹤唳，尘喧已去一牛鸣。晨钟暮磬无时歇，翠竹黄花相间明。妙墨仙郎题爵里，他年为寄此中行。
王家赐第曾开府，天子营宫此向儒。坏壁有经还阙里，废台无鹿叹姑苏。泉疑自涌供池溜，柱欲飞来荷栋桴。献岁成工观盛礼，愿陪希瑟趁风雩。
紫房丹萼旋辞春，素瑟悲多不忍闻。暮雨便从巫峡散，余香犹上魏台分。魂销南浦波空绿，望绝长门日易曛。翠被已空桃檝远，自今搔首更离群。
坠素翻红各自伤，青楼烟雨忍相忘。将飞更作回风舞，已落犹成半面妆。沧海客归珠迸泪，章台人去骨遗香。可能无意传双蝶，尽委芳心与蜜房。
留滞符鱼素领垂，十年方喜觐彤闱。平台雪罢邹阳老，宣室厘残贾谊归。疲马有情依枥叹，倦禽知困傍林飞。相君门下余尘在，拥篲应容一叩扉。
老还东观复怀铅，坐对秋风鬓飒然。怨曲未平曾破瑟，故疮虽愈尚惊弦。萧条门巷张罗外，閴寂曹司搁笔前。借问不才为累否，古来山水尽天年。
湖天初日驻彤幨，雪霁楼台朔气严。浮隰浅花全裂缟，拂沙残白暂成盐。澌迎客棹容徐进，寒著宾罍喜细添。农壤遍膏民疠息，相君余兴付厌厌。
孑孑归樯五两斜，浮云尽处是京华。不随东鲁人浮海，正似新丰犬识家。笏首新荷寻珥笔，腰间故印解垂緺。多年蹇足蹒跚甚，却畏丹泥九墄赊。
茂陵移病在穷年，尚省长安在日边。生意不随枯树尽，危心重伴死灰燃。秋风压苑檀栾近，夕斗横台睥睨连。侧注旧冠尘满屋，定须弹拂故人前。
一封东走罢州麾，却趁清班上赤墀。侍史香炉留直夜，王孙春草见归时。虚名所赖天藏拙，晚岁无如病与衰。要在属车何所用，只堪盛酒比鸱夷。
方道逍遥一品身，尽收和气付凝神。小车殿里抛丞相，南极星边伴老人。双鹤对眠云帐月，五芝催耨雨岩春。支离旧客公知否，私计东山作近邻。
第门行马护清埃，拂席时时宴具开。安石风流今日是，平津宾客几人来。幄中谋熟君筹在，川上身闲汝檝回。绝俗新章满都纸，向时疏傅定无才。
调元罢后久忘机，三见东山拜诏时。言在典谟经舜问，规留廊庙许曹随。人间岁月尊黄发，方外讴谣续紫芝。举酒祝公千万寿，逍遥长与赤松期。
五马新回金络头，方春稀讼释南囚。荆岑汉浒联形胜，渚月台风递宴游。自许良辰偏有感，不知清唱遂无俦。比来酒所闻相忆，对倚层城近此楼。
名帖唐家十二时，囊封自乞阮咸麾。三行牛酒过乡墅，九向云山驻使旗。兰露夕薰欢洁膳，桂风秋遣怨丛枝。不应晚计还台约，紫掖深沈𥩟演辞。
寂寥台榭使君家，日涉中园到日斜。林下归心纷似叶，菊前衰鬓晚于花。支离粟饱宁无愧，漫漶书成未足夸。犹有一杯相伴在，判从𫛸鴂耗年华。
午阴初转歇余喧，暂到高斋一凭轩。蒲芡因依残涨沼，枣梨狼藉晚秋园。轻凉著衽如堪掇，静境留人自不烦。须信吏中逢隠趣，随宜鲑菜伴芳樽。
郁葱喜气抱天回，飞柱门深拂晓开。树绿远随驰道出，尘清曾傍属车来。雾中温洛浮仙牒，云表神崧荐寿杯。何日东都参第赋，班生犹是令兰台。
为乐东平得再麾，别营层阁驻经帏。溢囊秘简青皆汗，署榜宸毫白正飞。樽喜客来衔酒数，画疑仙去启厨稀。门前即枕春溪路，几曲歌成使舫归。
十年独漉走天涯，耗尽流光得鬓华。犹喜此身随社燕，拟将何面对林花。牢骚续罢文谁读，块垒浇平酒自赊。旧隠不须相掉罄，要须归种邵平瓜。
卧治无功赐告回，骤叨鸣履上中台。壶公天壤非真死，蒙叟轩裳是傥来。经灌早蔬扶陇出，失刊园蕊犯檐开。此身疏拙真丘壑，不是当年王佐才。
汉东烟树露蝉嘶，回首周南涕易危。梁苑谩传居右赋，扶风谁识最良眉。仙巾雨垫愁怀路，素壁尘凝忆问诗。他夜梦魂知不远，蘧蘧长绕越禽枝。
误持军印摄中牙，朔雪添成两鬓华。大抵不侯宁战罪，由来寡要是儒家。山南近暖先迎日，树北缘寒晚作花。岁晏知非宦情薄，颍田归兴满苍霞。
竞爽吾宗属俊翘，凌云辞气剩飘飘。十年缔思轻伧赋，一骨评风压楚谣。纵玩书窗迷野马，长吟秋社续寒蜩。夫君自有何郎恨，枉使东阳臂肉销。
关外车徒籍籍归，章街柳色绿如丝。薰衣别馆香三日，卜夜重楼烛九枝。雪市云回翻秘曲，蘅皋波暖寄微辞。十年酒美俄星弁，肯信尚书对有期。
四十为郎信倦游，虚名缰锁太悠悠。危心正似葵倾日，衰质先于柳望秋。要路风尘疲骥足，故潭烟雨废槎头。颍滩渐报耕畴熟，终乞闲身守一丘。
上都频见岁华阴，偃息由来本茂林。醉若有乡须裂地，吏如逢隠即投簪。衔无窭数知容冗，病似支离亦挫针。况自疏家兄弟约，他年擉鳖故溪浔。
误怀手版应弓招，汩汩尘容葆鬓凋。潘拙本无乡曲誉，嵇驽偏恃母兄骄。雨畦菘叶晨羞薄，风灶茶烟午睡销。纵到北山堪自笑，春萝秋桂久寥寥。
未老辞荣上所褒，官闲犹寄白云曹。海边人乐鸥先下，笼外天多鹤始高。此路逍遥真有趣，他年侍从信为劳。清商弟子歌声妙，谁判挥金引冻醪。
倦持尘簿著纶巾，清眺城隅夏物新。幽鹭仪容高似客，晚鶑言语巧于人。雨边斜照犹衔岭，风后余凉自舞苹。天借使君仁智地，此来山水更相亲。
空函檄草聚浮埃，日愧西园缀上才。著帽每容司马进，脱巾多伴使君来。孤根易变江南橘，归梦先随陇首梅。惟有酬恩无限泪，异时应溅别离杯。
缁帷怅别倏经年，荣路心危重惘然。宁死道边终自直，狂歌河上欲谁怜。魂随夜蝶星垂地，信断秋鳞水接天。早晚承明庆三入，愿持云汉续遗篇。
密雪天街客履穿，更将羁思敌雕年。无人载酒谁同乐，有物烧愁便许燃。腷臆文章千牍上，萧条光景二毛边。我能知子今何赖，无用长于马腹鞭。
滥陪坐诺已三年，始望霜威绀弩前。旧业久辞南郡帐，深恩独戴故人天。头欹解散惭星弁，腹饱侏儒费月钱。欲托牙琴愬真赏，流尘无奈晦幺弦。
柱后峨冠久未还，江南行府使旗鲜。陈陈洪庾催输粟，往往吴山即铸钱。暝月早霞千里国，废楼残社六朝天。时清宪笔无弹劾，供助骚人藻思妍。
晚雨跳珠万盖匀，红房高下照池新。采时双艇须加桨，行罢微波不见尘。解把清香贻密坐，忍将芳意付萧晨。如何老帅残风味，三占秋英作主人。
病褫荷囊避禁闱，弥年专气养琼枝。仙都去后桃寻熟，温室重来树更滋。宫月旧蟾涵静滴，武泥前札燥残芝。宝钉赐带辉腰组，尚苦春来几眼移。
江天退卧久沈冥，秋入颠毛翠葆惊。原宪桑枢贫不病，子真岩石老归耕。樵风挂席晨昏至，屐齿登山上下平。鄅稻已收霜橘熟，深心宁逐彻侯荣。
直舍沈沈掩回廊，古坛槐柳对苍凉。一囊有客愁饥死，三尺无人问喙长。瞑据槁梧真用拙，束归高阁分深藏。日斜广陌驱归鞅，更似笭箵作漫郎。
瑞节前驱昼锦身，堂成署榜示州民。迁鶑贺燕翩翻集，大树甘棠次第春。漳岸夕波能沼溜，魏堂暾日弄梁尘。君看千古青编上，得意如公有几人。
射圃云堋枕庾园，危亭虚白敞南轩。霜柯橘嫩金衣薄，风沼荷倾钿扇翻。谢枕吟魂迷带草，嵇襟真虑属堂萱。岸巾昼日聊相对，坐听凝笳出缭垣。
已是南宫素发郎，尚持衰味对风光。爱吟讵敢追梁甫，倚醉时能问葛彊。才苦空疏残史牒，分从澄汰襆衣囊。江楼夜月清高地，试问同君一据床。
红梨秋老石渠霜，并欲萧萧伴祖觞。台上襆绫收柘枕，水边古兽得鞶囊。浮云并盖辞京辇，晓月将潮促使艎。缘饰有文成政速，剩储灵气茹芝房。
凫乙天遥水驿长，笠车贪贰会稽章。风从射的迎仙舸，水是山阴作禊堂。铃阁宴盘留薤白，书林官笔燥雌黄。庾郎于此情非浅，应许诸人共据床。
新年给札汉家台，爱伏枚皋受诏才。偃蹇不随虞弁进，栖迟翻逐阮麾来。倡优技拙飞觞浅，寒具盘空秘画开。早暮传车趋一节，敝冠犹望振穷埃。
随岸秋风惨别袪，峥嵘岁晏得双鱼。定因南浦传能赋，却到西河问索居。夜月连江金液动，晓山围国钿螺疏。端倪欲报怀人恨，滴尽瑶蟾尚有余。
梅天霞破候旗干，乡树依然越绝间。挟策当年逢掖去，怀章此地绣衣还。亭余内史浮觞水，路入仙人取箭山。牛酒盛夸先墅宴，不妨春诏得亲班。
白发书林作丈人，陕郊迢递驾朱轮。谩夸燕许文章手，未得严徐侍从臣。列岫倚窗吟榭晓，乱花窥酒宴堂春。几篇新咏留珉刻，首记銮舆八月巡。
溢荥清溜接家田，白首辞荣铉席贤。直使斯人歌画法，后容吾党记归年。五禽习戏探仙术，万法观空证佛缘。闻道岩谿春更好，许谁飞盖奉周旋。
洛雾嵩云满眼春，仙郎清路拥双轮。却陪宾客趋东阁，已为阳秋得素臣。渊秘图书探汉旧，地交风雨访周人。岁时献寿严君府，谁见家庭玉树新。
文惠祠前旌旆飞，茫然南望涕横衣。勤劳塞外凋双鬓，萧散江头把一麾。都水酒樽花下倒，青塘钓艇月中归。荐书继上公怜旧，何力酬恩与意违。
左幡彤赤抗前旌，捧诏西归觐大庭。汉署余香薰锦帐，唐家新政纪云屏。迎秋画隼开朱旆，别夜哀乌动列星。从此回翔宸渥厚，冠緌清晓俯阶蓂。
青丝千骑汉台郎，入奏星藩解郡章。荷橐再亲文石陛，班春初卷赤帷裳。百壶帐饮杯醽釂，一札泥封诏检香。几日西清劳侍从，郁葱佳气接明光。
觚棱初日九天开，躞蹀桑郊五马回。群玉三山藏册府，偃壶双笔给中台。编堂旧政盘留薤，画省新辞砌有苔。阙里诸生弥属望，雪园他日待延枚。
东眺湖波十里平，竹椽疏舍瞰澄瀛。山花暗落谈经地，水鸟时闻念佛声。荠树绕天春色晚，彩云垂地夕凉生。后车官冷曾过此，祗得幽人笑缚缨。
拥栋溪云暝夕霏，萧辰寥落意多违。寒蝉自为齐王怨，归燕长逢阿母飞。杜若汀洲残绿暗，芙蓉池沼坠红稀。流尘满席宾綦绝，谁问西河战胜肥。
雾著青旗燕尾斜，轻阴连日遍天涯。上林已暖先催雁，细柳犹疏不碍鸦。积润未妨铿画瑟，薄寒仍欲定流霞。问君何事贪官事，只倚雕章念岁华。
轻寒剪剪著春旗，楼外晨光已暗移。小雾不还添柳弱，余寒未去恼花迟。幺弦促柱愁成曲，远水迎船巧作漪。谁在河桥望归客，莫将雷响误轻辎。
茂树交轩地不尘，江光野气望中新。客来鱼鸟皆知乐，梦罢池塘并得春。烟竹有痕时拂户，风花无意自飘人。当年幕客今追恨，不共山公岸醉巾。
州堞巑岏迥势回，一翚斜翥四轩开。晴光猎草雄风度，晓气浮江赤日来。望极长天闲倚杵，醉残严角暝休梅。须知故楚多余感，剩费登高作赋才。
酥酪君家伯仲贤，相从黉舍倏经年。三卮酒薄难为圣，一腹书空但喜眠。庾信刻筠怀旧坞，隠侯题壁有新篇。糅甘调滑思归养，溢握陔兰照露鲜。
楚江枫老树无烟，池上悲秋一惘然。素蚌亏盈长伴月，戏鱼南北各依莲。风驱野燐寒争出，露警皋禽怨不眠。伏槛临流未成下，紫荷声外转珠躔。
楚江南望见修门，灵鼓声沈蕙卷樽。五日长蛟虚望祭，九关雕虎枉招魂。兰苕猎翠凄寒露，枫叶摇丹啸暝猿。贾谊扬生成感后，沈沙投阁两衔冤。
曾联郡将署乡书，目见函关卖出符。奏颂一挥云落纸，赐袍三浴蕙飘炉。高轩并照连干锦，饮膳分颁萐莆厨。病幕日期迎昼绣，尘容甘预弩前驱。
月枢残白伴征轮，雪岭萧萧久垫巾。此去崤函天设险，古来京洛地多尘。翠含山气犹疑夜，紫动林梢已放春。自笑衰翁应分定，宠光行役两平均。
避贤求假左朱轮，衡石通章触罢频。十驾似驽宁取道，五能如鼠不藏身。危心事国区区在，短领侵年种种新。君惠转深无报日，长教猿鹤怨归人。
故园回眼隔云罗，野马征尘拂袂过。息影有时悲恶木，回车无暇避朝歌。风号万响天衢籁，山矗千头佛国螺。游子行行归计晚，庾心一寸奈愁何。
两鬓蓬飞岁月侵，收还秘殿上恩深。鸟毛落尽那胜弹，桐尾烧焦敢望琴。前日化工依大冶，今兹旧物恃遗簪。尘容喜接荧煌座，未忍公然动越吟。
晓色青烟万瓦间，飞谯极望尽通阛。轮音闹过丛台市，岁计多于畏垒山。猎路向寒鹰眼疾，戍亭无事犬声闲。邑民讼息风谣乐，坐饫双鸡止厚颜。
外署清郎出佐州，嘲辞不畏上山头。天中倦目迷云阙，江上归帆避石邮。佳设自随宾早晏，还书宁畏渚沈浮。疁田越镈农知劝，时伴春旗暗绿畴。
二年憔悴拥州旗，尺诏初容觐帝晖。何幸复燃灰不死，未应为失马重归。蛟螭对舞瞻层阁，翁仲双扶识故扉。病骨多忧黧黑甚，豫惭台史与薰衣。
尘晦荷囊裂旧缝，惊闻台召计匆匆。忽从楚水枫林下，还入甘泉豹尾中。即日遂收西望涕，方春便趁北归鸿。休夸四入高凉地，已是人间素领翁。
稷野英僚抱𫈵新，东瓯假守左朱轮。吴刀列卫州仪盛，越镈催耕海葑春。萍渚日华摇使旆，蜃天楼影暗潮津。射堂西出宾簪乐，飞尽歌梁几夕尘。
广内多年铁㰅摧，监州新命诏函开。河东世擅鹓雏誉，江左人瞻竹箭才。即席离弦凄鹄韵，几程残魄晦珠胎。兴禾善俗蓬仙友，剩舞吴歈耻宴罍。
郎署新畴出宰功，海闽关夹使旌雄。晨涂倦伏双毫奏，暮席贪随五两风。芳荈摘山唐贡远，薧鱼升豆汉祠丰。赌囊贵胄膏腴盛，丽唱行闻溢褚中。
一翚掀翅压溪隅，吏事初闲此晏居。断岸有时通略彴，轻风尽日战栟榈。云鸿送目挥弦后，客板看山拄颊余。芰碧蒲青来更数，江人多识使君旟。
博妖齐许取侯封，褒贬都归竹帛中。三虎有无空逞辩，一狐埋伏妄贪功。轮囷自许先枯木，首鼠何曾忌秃翁。堪笑云罗弥薮泽，不知天外有冥鸿。
一雨初回逗晚凉，近郊连帟俨相望。乞浆易醉墦间客，就养初闲灶下郎。暖吹未休缘迥野，低烟不散为垂杨。家家钟鼓争行乐，肯信龙蛇是怨章。
再试州旟验不才，却将憔悴到中台。相车问罢同牛喘，大厦成时与燕来。今日谋猷须丙魏，他年宾客但邹枚。西园闻道余春在，尚及花前滟滟杯。